url: =Australian Khat Amaleama To Jesu Kici ~ Thu Tatuam (Siyin News)\nAustralian Khat Amaleama To Jesu Kici\nMonday, July 27, 2015 Tapidaw Taw Kisai No comments\nAustralia ngammi Brian Leonard Golightly Marshall (kumh 71) akicipa in ama le ama sia To Jesu in apiang kik in kison hi.\nAma sia Australia , Queensland, Toogoom ah teang in, ama le ama To Jesu apiang kik ahina thu lim le video te taw a kibanna thu pulaakna nei hi.\nAthuhilna DVD zongh nei in, akhut ah liamma a om lai thu kilak aa, ama le ama 'athiangtho bel mihing' kici in RC pawl phualpi Vatican om Pope Benedict tungah lai athakna sungah ama le ama sia To Jesu ahina thu kipulaak hi.\nAcingzaw in : http://www.dailymail.co.uk/news/article-3175600/He-believes-guy-Jesus-Christ-Concerned-man-says-American-father-law-tricked-abandoning-family-selling-home-moving-Australia-follow-self-proclaimed-messiah.html#ixzz3h5mG85iv


timestamp: atn

url: =Cancer natna leh leitung mite’ mailam ~ Peter Suumpi :: ZOMI DAILY\nposted on 1 January 2015 at 6:21 pm Lomkholna: Article, Health, PeterSuumpi\nLeitung mihing te’ tungah cancer natna khang mahmah a, tu laitak in mihing million 14 bang thuum in tau in om uh hi. Kum 2025 ciangin million 19 pha hamtang ding a, 2035 ciangin mihing million 25 bang cancer natna hangin si dingin ummawh uh hi. (VOA)\nHi bangin cancer natna a khang sak thute in, zu leh khamtheih tuamtuam ki nasia zat semsem in, cithum(cikhum) leh sathau ki tam neek lua hang hi ci in mipil te in gen uh hi. Tutsa in khua ulsa kailo in na kisem a, neek leh dawn lim nono tam semsem ahih manin ki thau gawp ciat hi tuak hi. Tua thauluatna zong in cancer natna a dingin lei hoih mahmah khat hi ci-in WHO te in gen uh hi. Kawlgam ah pen ekleiza I cih chemical fertilizers (ဓာတ္ေၿမႀသဇာ) te hangin gilpi cancer tam mahmah kici a, ngapik nangawn eekleiza ki sawh ci zawzen uh hi.\nBritish gam, Liverpool University a mipil mahmah Prof. Richard Home in leitung ah a lamdang natna tuam tuam hong piangin, a omsa natna te zong pung semsem/pung hanhan mai hi. Khua hun kisia a, mihing nuntak ki lam dang sak pen, Carbon dioxide(meikhu/huih nin) hang hi lo zaw a, leitung mahmah teek ta in a thazaw ta hi.\nA ma thahatna pi ahi siikhuup lampi (Magnetic Fields/ Earth’s magnetic field (also known as the geomagnetic field) pen kum khat in 15% bang kiam ahih manin tua in ni pan hong pai a lauhuai mahmah radio-activity (cosmic rays) zong dal zolo semsem ahih manin cancer nam tuamtuam hong piang hi zaw ci bilbel hi. Hih thu muh khiatna pen Holland gam a mipil hontang khat in zong, “Man mah hi” ci hiau uh hi.\nTua a hih manin natna damna dingin zatui lamte sangin setlam/datlam mipil (Scientist) te din mun thupisak zaw ta hi. Zomi khangno mipil te aw, cancer natna damsak thei zatui hong kankhia un. Thungen in hanciam le hang a, mu khia zenzen tana le hang pen mikhat guak/kia bek in zong Zogam paallun sak zo pah ding hi hangh.\nLeitung kiimkot a kigan siikhuup dat/tha hatna (geomagnetic power) pen a dimkik sak na ding datmeitang leh datkhau bawlhak mahmah ding hi. Mihing in bawl mah leh zong ki datlaih (shock/ဓာတ္လုိက္) ding a, leitung kaang tum veve ding hi.\nPasian bawlsa siikhup tha in mihing te datlaih sak lo in, a lungtang sihui leh sisan te thapia zaw bilbel hi. A bawlpa in hun sa a hih manh in, tomkaal leitung hong bei leh cancer natna zong kisam hamtang nawnlo in a vekin hih lei tung i nusia ding hi. Tua hun ciangin vantungah munkip I neih ding thupi mahmah hi. Peter Suumpi\nPrevious: Itna leh Sex Sex Sex ~ Tg. Samuel Nas\nNext: Na hoih sep cimtak kei ni ~ T. Sawm Lian


url: =Top That! Игровой набор Чемодан агента 007 Стакан для ванной комнаты "EverLoc" с держателем. 10209\nСамара Сухая Самарка, Арамиль, Андреаполь, Десёновское, Райчихинск, Екатеринбург Уралмаш.


url: =Na thuak tha-kiam na ~ Thu Tatuam (Siyin News)\nNa thuak tha-kiam na\nSaturday, November 11, 2017 Cidamna 1 comment\nNa kum a tam va-ial ciang, na thuak no va-ial hi. Ahihang, na nasep tu zong tawntung in, ki komla sak tawntung lete, na thuak ii, a nasepna, kiam tuan ngawl hi.\nHuan vawt na, na innsung, thingno suanna, ci bang in nasep\ntu zong in.\nThu tepte na a bo sua natna (Alzheimer) zong, a kum moi lai, kimaina a uk ngawl te in, nga thei saap a, kum ham zawhiat ciang, pumpi tukna dawnna (excercise)vawt tawntung leang, tua natna kinga ngawl zaw pek hi.\nSrc: Thupha Daaitui 2009 No 11\nibu winda November 13, 2017 at 10:29 AM


url: =Pasian Leh Satan Kikal A Kilehngat Gamtatziate ~ MUC\nPasian Leh Satan Kikal A Kilehngat Gamtatziate\nAdmin 9:57:00 AM Articles, Religion Articles\nLeitung mihingte in a lian mahmah Pasian’ innkuanpih i hi hi. Khat leh khat i ki-it ding leh i kizahtak ding, hong Piangsakpa’ ngimna ahi hi. Hauhna leh nopsakna-ah a siangtho leh angsung khualna om lo lungsim kinei ding hi. Mi khempeuh in eimau angsung ding bek ngaihsut a, i neih dingin Satan in hong ukcip ahih manin leitung in buaina, kitot kiselna, kido nate tawh kidim ta hi. Khat leh khat kigal neih ta hi.\nEi nopsak nading bek et tentan-na in na hoih bawl lo sak hi. Mihingte in tua vangliatna nial uh ahih manin tuni in leitungah Pasian zahtakna, thumaanna cihte om nawn lo hi cih i mu thei hi. Leitung gamte, innkuan khempeuhte leh mimal in ei thubek kiultung sak hi. Mihing khat leh khat kiukcip ding bek kilunggulh in, kei cih kiliatsakna tawh ei leh ei Pasian kiang leh lawmte’ kiang pan paikhia-in, lunggulhna ii nung kizui ta hi.\nEi phattuam nading bek zonna in pawlpi sungah kikhenna piangsak in, sianthona om lo ahih manin kiliatsakna lungsim tawh kidim hi. Angsung ding bek ngaihsutna in Jesu tawh kibatna siasak a, ei le ei bek ki-itna khang sak hi. Thu maanna pan paikhia ta hi. “Vantung a om na Pa uh a siantho mah bangin note zong na siangtho un.” Jesu in ci hi. Ei leh ei ki-itna pan Pasian deih hoihna kimu lo hi.\nPasian in hong itna hong lak dingin Jesu hih leitungah hong sawl hi. Topa Jesu’ nungzuite in Topa’ hong pat khiat nasep kizom in sem uh hi. Eite khat leh khat hanciam takin kihuh in tha kipia ni. Mi dangte’ nopsak nading hanciamna in a maan nopsakna i muh khiatna lampi ahi hi. Pasian leh mi dangte i itna in, i lunggulh nate a kilangpan-na hi tuan lo hi. Angsung khualna a nei lo mi in lungnopna kicing ngah zaw ding hi. Banghang hiam cih leh Pasian in ama aading a gelna a kicing sak hi. Pasian’ itna taktak ama sungah lut ahih manin a maan lungnopna lianpi a ngah ahi hi. Pasian piak nuntakna in ama aadingin siangtho in manpha hi. Pasian in mi dang huh theih nading thupia hi.\nA Kikim Lo Kidona\nAngsung bek theihna in mihing lungsim a zo thei a thahatpen ahi hi. Lungsim galdona ii langkhatah thukhualna leh a langkhatah lunggulhna in a kikim lo kidona ahi hi. Ei aa ding bek zonna in lunggulhna-ah a thahatpen hi a, itna leh na hoih sepsaknopna lungsim in khat veivei a thanempen hi thei hi. Hoihlohna in a tawntungin gualzo thei hi. Tua ahih manin eite in Pasian’ gam aading na sem in piakkhiatna i neih ciangin lunggulhna in hong ukcip leh lauhuai mahmah ding hi.\nMi hehpih theihna lungsim i neih ciangin, piakkhiatna leh nasepna in hong zui hi. Lungsim thalawpna i neih loh ciangin piakkhiatna leh sepkhiatna kinei zo lo hi. Hih banga i gamtatna in lauhuai mahmah hi.\nPiakkhiatna sepna-ah, mite i hehpihna thu a tellohzia leh a kipiakhia vante a mot zatna i muh ciangin deihsakna lungsim leh piakkhiatnopna lungsim bei thei hi. Ei Christiante in Gumpa’ hong kipiakna ei aadinga hong thuaknate limtak ngaihsun in a kilawm in gamta ni. (R&H, Dec. 7, 1886).\nZeisu Khrist Hong Hilh A Lamdangte\nA nuntakna hong piakna in hong thuhilhna-ah a lamdang, a nasia penpen ahi hi. Khat veivei thu-um mite in hih thu aana bangin ngaihsun kha uh hi. Mi dangte’ suahtak nading, angsungkhual hoih lohna thu a teltheih nadingun Topa’ hong genzia mah a i gen ding ahi hi. Topa Jesu in hih leitungah a nuntak sungin piakkhiat nasep nasia takin sem hi. Topa in lungdamnathu ii vangliatna maantak in teci lak hi. Mawhna nialna hanga Topa tawh gim a thuak khawm kha khempeuh, Topa’ nasem khempeuh, mi dangte’ hamphat nadinga a kipia khia khempeuh, Topa in tawntung thumaan-na letsong piak dingin kam ciam hi. Topa’ nuntakzia leh nasepzia lak khia i hih manin Topa’ lungsim a silhte i hi hi. I nuntak sungin mi dangte’ aading Topa mah tawh kipumpiaka a sem i hih manin mai lam nuntakna-ah zong Topa mah tawh tawntung vangliatna sungah i lut ding hi. (R&H, Sept. 28, 1911).\nAngsung Khualna ii A Gahte\nAngsung khualna lungsim ii ukcipna a thuak khempeuhte’ tungah a lamdang gamtatna kimukhia ahih manin, vantung laibu sungah Pasian thei lote tawh a kibangin kiciamteh ding hi. Tuabang mite pen guta, mizahko, misimmawhte leh aana tawh a sut theite mah tawh kibang hi a, tuabang mite in Pasian gam luah lo ding uh hi, Topa in ci hi. “Thu maan lo mi in ama deih bangin kiphasak thei hi. A huaiham mi in Pasian hemkhia in thusim nawn lo hi.” Hazatna in a tawntung in na hoih bawlnopna Christian lungsim tawh kilehngat hi. Angsungbek zonna in tavuan awlmawh lohna in kilanga Pasian’ gam zai nadinga nasep nading a ki-ap silpiakte zat lohna ahi hi. (R&H, Dec. 1,1986).\nPasian Zahtak Nawnlohna\nTopa Jesu pen i et-teh ding ahi hi. Topa in a nuntakna eite aadingin biakpiakna ganno in hong zanga, eite in zong mi dangte’ aadingin i zatding Topa’n hong ngen hi. I lungsim sunga Satan hongguan angsung khualnapen hih bangzia tawh kilakhia thei hi. Hih angsung khualna lungsimin i Pasian zahtakna khempeuh beisak hi. Pasian i itna leh mi dangte i itna i lahna bekin gualzawhna hongpia thei hi. Topa Zeisu in ang sung bek ngaihsunte kuamah vangam lutsak lo ding hi. Hazatna, enna lungsim a nei khempeuh kep kongkhak kann in pai thei lo ding hi. Hazatna khempeuh in upkhialhna ahi hi. (R&H, July 11,1899).


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Social Activists and Public Advocates ✖Remove constraint Subject: Social Activists and Public Advocates Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names McKee, Michael ✖Remove constraint Names: McKee, Michael Collecting Area New York State Modern Political Archive ✖Remove constraint Collecting Area: New York State Modern Political Archive


url: =Samuel Masa 5 | Siantongluan.net\nSamuel Masa 5\nSamuel Masa 5 |\nFilistia mite in Pasian Thuciamna Singkuang a mat uh ciangin Ebenezer panin Ashdod-ah pua uh hi.\nTua ciangin Filistia-te in Pasian Thuciamna Singkuang la-in Dagon inn sungah paipihin Dagon kiangah koih uh hi.\nAshdod mite a zing ciang zingsang tungin a thawh uh ciangin, Topa Thuciamna Singkuang mai leilakah Dagon na maipuk hi. Tua ahih ciangin amaute in Dagon phongto-in ama omna munah koihkik uh hi.\nAhih hangin a zing ciang zingsang tungin amaute a thawh uh ciangin Topa Thuciamna Singkuang mai leilakah Dagon na maipuk leuleu a, Dagon lutang leh a khutte gel kitankhia-in sangkil gei-ah om a, Dagon a pumpi bek omlai hi.\nTuni dongin Dagon siampite leh Dagon inn-ah a tumte khempeuh in hih thu hangin Ashdod-a Dagon sangkil tung siklo uh hi.\nTopa in Ashdod khua mite nakpi takin gawt a, amah in uilut tawh Ashdod khua leh a gamsung lausakin gimsak hi.\nAshdod mite in hih bang thute a muh uh ciangin amaute in, "Israel-te Pasian Thuciamna Singkuang eite kiang panin a paikhiat loh phamawh hi. Bang hang hiam cih leh amah in eite leh i pasian Dagon hong gawt hi," a ci uh hi.\nTua ahih ciangin amaute in mi sawlin Filistia uliante khempeuh khawm uh a, "Israel-te Pasian Thuciamna Singkuang bang cih ding ihi hiam?" a ci uh hi. Amaute in dawngin, "Israel-te Pasian Thuciamna Singkuang Gath-ah koihsak ni," a ci uh hi. Tua ahih ciangin amaute in Israel-te Pasian Thuciamna Singkuang tua lai-ah paipih uh hi.\nAhih hangin amaute in tua Gath khua-ah a tunpih khit uh ciangin Topa in tua khuapi langpanin apkhapna lianpi piangsak a, amah in khuapi mite a moi a hamin gimsakin amaute in uilut vei uh hi.\nTua ahih ciangin amaute in Pasian Thuciamna Singkuang Ekron-ah puak uh hi. Ahih hangin Pasian Thuciamna Singkuang Ekron a tun ciangin Ekron mite kiko uh a, "Kote leh ka mite uh a that dingin amaute in Israel-te Pasian Thuciamna Singkuang ko kiangah hong paipih uh hi," a ci uh hi.\nTua ahih ciangin amaute in mi sawlin Filistia uliante khempeuh khawmin, "Kote leh ka mite uh hong thahlohna dingin Israel-te Pasian Thuciamna Singkuang puakkhia un la, ama omna munah ciahkiksak un," a ci uh hi. Bang hang hiam cih leh a khuapi sung khempeuhah si dektaka apkhapna om hi. Pasian in tua lai-ah amaute nak gawt mahmah hi.\nA silo sunte in uilut vei uh a, khuapi sunga kahna awging vantung dongah kizato hi.\nTedim Lai Siangtho / Laibu: Samuel Masa 5


url: =Tie Me Up Chapter 12 English – Manhwax\nTie Me Up Chapter 12 English\nRead the latest manga Tie Me Up Chapter 12 English at Manhwax . Manga Tie Me Up is always updated at Manhwax . Dont forget to read the other manga updates. A list of manga collections Manhwax is in the Manga List menu.\ntags: read manga Tie Me Up Chapter 12 English, comic Tie Me Up Chapter 12 English, read Tie Me Up Chapter 12 English online, Tie Me Up Chapter 12 English chapter, Tie Me Up Chapter 12 English chapter, Tie Me Up Chapter 12 English high quality, Tie Me Up Chapter 12 English manga scan, January 24, 2021 , manhwax


url: =USA Kentucky pan Siapi Hau Siam (Zampi khua, Gualnam beh) in hongnusia :: ZOMI DAILY\nUSA Kentucky pan Siapi Hau Siam (Zampi khua, Gualnam beh) in hongnusia\nposted on 22 November 2018 at 10:38 pm Lomkholna: Dahpihna, News, ZIUSA, Zomi\nDahpihna Lai Siapi Hau Siam (CONDOLENCE LETTER) Mangpha Siapi Hau Siam, Gualnam Beh, Kum 71\nZampi Khuami Bowling Green, KY USA ateng Siapi Hau Siam in zanni November 21,2018 in Khuaksunglam dam lohna tawh atenna inn pan Pakiang hong zuatsan cihthu izaakmanin ZIUSA kipawlna mintawh nakpitakin kidahpih mahmah hi.\nSiapi Hau Siam peen kawlgam ah (Township Education Officer) Retired ta zong ahihi. Tukum 2018 in Pasian lamhonsakna tawh USA ongtung ahihi.Siapipa peen Bowling Green khuapi bulphuh Zomite kipawlkhopna Zomi Innkuan Kentucky ah active member kician khat leh USA gamsung Zomite sihna vaiah luang kiphamzawh nading a akivaihawm ZIUSA Genvai ah 10/31/2018 (GV04552) akipan tunidong active member khat ahih manin thukhun zuiin (25%) Death Benefit $3000 kipiakhia dinga paakkual $150 man khattawh zong mangpha khakna kinei ding hi.\nSiapi Hau Siam luanghawm peen ongtung ding Saturday November 24,2018, 12:00pm to 3:00pm hun-in JC Kirby & Son Funeral Chapel, 820 Lovers Ln, Bowling Green,KY 42103 ah Zomi Agape Church makaihna tawh hehnep hunbawlkhopna kinei dinga Rev.Gin Sawm Thang in Pasian kammal tawh hanthotna leh hehnep na ongneih khitciangin hanmualah vuina kineidinghi.\nSiapi Hau Siam ong nusiatna hanga adahakap sangam tanau meltheih khuapih tuipih beh leh phung akuamakhempeuh I biak Pasian in a makiangpana ongpai khasiangtho in ong hehnem tek henla aluang khituite ong nulsakin lungnop tawldamna ong guat kimciat nading ZIUSA kipawlna in thu kingetpih hi.\nDahpihna Lianpitawh, ZIUSA Genvai Tanupi Contact\n1706 8th Ave, Apt.304, Oakland CA 94606.\nPrevious: Open Letter to Global Zomi Alliance ~ Pu Pau Za Mung\nNext: Lai mai khat gelh nadingin bang kisam masa hiam?\nPu Billy Graham huhau-in Kammal Laigil honkhat pholhkhiatna\nSingapore ah Bank khat damiah lut, S$30,000 puakhia\nGZA (Global Zomi Alliance) President tung Laikhak\nPianna pa tektek in atanu luppih ahih manin thong kum 12 val kia\nIndia in Russia Record Break nading in khatvei thu in Satellite 104 lawntota ~ TK Lian\nMalaysia inn kilamsan khat tungpan Crane kiasuk ~ ZD\nKenanga Shopping Mall kahlei pan naupang kum 5 khat kia in sipah ~ ZD\nThuthak Tomkimcing 31 July 2014


url: =Thai gamsung ah nikhatsung in Bomb 20 vei puakkham :: ZOMI DAILY\nposted on 21 May 2018 at 4:12 pm Lomkholna: News, Sawltak, Thailand, World\nThai gamsung leitawlam ah Bomb 20 veibang puakkham cih Bernama pan kiza hi. Tua Bomb apuakkham tepen ATM (Automatic Teller Machines) te ngimbawl, Target in nei in aki puakkhamsak kici hi.\nSouthern Thailand, Songkhla Province leh Narathiwat Province sungah Muslim te antanhun Ramadan kipatzawh anili ni (Sunday) ni in apuakkham hi a, nitaklam 7pm hunpawl akipan Bomb puakkham akipan ngekngek ahihi.\nPattani police chief Maj Gen Piyawat Chalermsi in tuni in agenkhiatna ah Muang district of Pattani sungah amasa in Bomb puakkham 4 vei om cih hongki zasak hi. Tuakhit ciangin Saiburi, Nongchik, Yarang cih munthum ahzong Bomb khatveitek puakkham in, tua apuakkham Bomb khempeuh pen ATM Machine gei ah kikoih in aki puakkhamsak hi ci’n genkhia hi.\nMuang District sungah Bomb puakkhapna hangin mi 2 in liamlawh uhhi.\nNarathiwat sungaom Authorities kumpi thunei te’nzong Benang Setar, Kabang leh Yaha districts sungteng ah Bomb 5 vei puakkham hi ci’n pulakkhia uhhi. Ahi zongin tuamun te ah asi aliam kuamah omlo uhhi.\nThanto aom Narathiwat Task Force headquarters ahzong M79 Grenade kici Bomb neute kilot in, ahi zongin aliam kuamah omlo cihi.\nTuateng banah Ranget leh Cho Airong District sung ahzong Bomb Attack pawlkhat om hi ci’n Security Sources pawlkhat te’n genkhia uhhi. Songkla, Thepa District sung aom ATM Machine khatahzong Bomb puakkham cih kiza hi.\nThai gampen Buddhist mi atammahmahna gamkhat ahihi. Ahi zongin Sourthern Thailand sungteng ah Muslim te tammahmah uh a, buaina zong tammahmah denpah hi. Yala, Pattani, Narathiwat Provinces sungteng ah abeisa 2004 kum akipan Muslim singnuai mite ngongtatna hangin mihing 7000 bangin sihlawhkhin uhhi ci’n Deep South Watch Group te’n pulakkhia uhhi.\nThailand Military te genkhiatna ah Sunday ni in Bomb apuakkham pen mun 14 bang hiding ci uh a, akigawm in 20 veibang Bomb puakkham ngekngek cimawk hi. Sawltak #zomidaily\nPrevious: Hansanna (sih ngamna sangin nuntak ngamna thupizaw)\nNext: Setkahlei tungah Selfie kizaihding buailuatna tawh anu in anautawi kiatsuah


url: =Sul a hong heikik sawm nawnlo ngaih :: ZOMI DAILY\nposted on 4 June 2018 at 2:37 pm Lomkholna: CinNgaih, News\nKei kong ngaih bangin kavang mubang nong ngaih ale, ka lungzuangna te zal in amual aguam kantan in nasiang ah vabang in ong leng nuam sam ingh e maw Ngaih. Kapumpi nasep silbawlna ah aom hang ka lungsim na siangah om tawntung hi. Ahihang tuate nang theikhalo mate Ngaih. Manpha kasak mahmah thupi mahmah a kangaihsut itna ngaihna tong ih lelte bangmah in thu simlo ahi Ngaih aw, nang kiang ah tun ahi leh na lungtup lungdeih mahmah tangpal khat omta ding hiven maw.\nSimlei pian dangin thu le la zong dangta, ahih man saploh deihloh itna thu a guallelhna na ngah kikkik zel ingh. Na kiang pan ka lamet lungnop na sang lungzuang na ngah ka hih man in sinthu ih lelte khaubang ki kai awk ta.\nNgaih, nang tawh ih kihoho ciang lungdeih libang cingta ding lungtup tungta ding ci in na ngaihsun khinkhian ngei ingh.\nBang deih bang uk bang duh ci in na theihloh kal in ka kansim a, nang nong om ciang lungdeih libang ciing ding ci in mailam hun ding ka ngaihsun ngei hi. Hih bangin mailam hun ding lawp in ka ngaihsut hang atawpna ah ka ngaihsutna bek mah ahih lam ka tel sesem hi.\n“Kei innlam ciahta ning, sawt omnawnlo ding, tua hang inzong ong nak hongam lo, alamdang in laken maw,” nong cih ciang ih kigamlat dingte ngaihsun in lungzuan luankhi kanul lam athei pen kei bek ka hi hi.\nKa sunmang kazal mang nangawng a ih kikhen ding alau angaihsun ngamlo kei ka hih leh lungzuan luangkhi le dahna huihpi in hong nawk kik leuleu hi. “Aw ka ut ka deih bangin piang theih le maw”, ci in na khuisa sa ingh. Tun ahih leh tut hak omhak in patauhna te tawh kaki dim hi.\nAhih hang ih kithei tun’ ih kiho tun’ message te ka et ciang ka lungsim thak suak in ka maitai a ka mai ah nuihmai suak hi. Neu sen lim a lung katup vang ngaihno aw itna ngaihna kong lelelna kong ngaih theina hang in ka lungzuan in ka tha zaw ahih man in, kei bang ka vang zu bang khumlo ta adingin cih ciang ka thozo kik tam .\nIh kiho nawn loh kong hopih ding na deih loh na utloh nong dawng nop loh akipan bang sem koi ah om ci in kong kan zel a tun in na hih leh neu sen lim a lung na tup tangpal tawh kitheita cih na omdan akipan ka ngaihsutna in athei ciang“ Ngaih aw nangla sang nunnuam kai niciang, keila nunlui ngai in kumbei ding maw, kei sang pal zaw gual ang na zalni ciang kei zuan luankhi kuan hong nulsak diam, ci in zaila na awiawi ingh.\nIh kigamla akipan kong it kong ngaih theina te tel siam in nikhat ni teitei ciang ong pai kik ding ci in na lam en khinkhian ingh.\nTu in sul hong hei kik lo ding ahi Ngaih nang adingin ka nei itna pen zong anei omlo hong hita hi. Ciim man a gelh. Cin Ngaih\nPrevious: Steve Jobs’ Speech (Apple Company phuakhiapa)\nNext: Central America, Guatemala gamsung ah meimual puakkham, mi 25 si in adang tampi cimawh


url: =Dr Henry C Lee gen thu manpha pawl khatte ~ NK Khanno :: ZOMI DAILY\nDr Henry C Lee gen thu manpha pawl khatte ~ NK Khanno\nposted on 18 November 2017 at 10:27 pm UTC+9:30 Lomkholna: Article, Khanno\n(i) Khangnote le siatna\nKa khansung in mikithatna thupiangte tampitak tuak kha ingh. Hih thute ka et kik ciangin apiang sak ahang pen thu 7 in mukhia ingh. Lungkimlohna, itna ngaihna, buluhna, zukham ankhamna, thuneihna kituhna, lungsim manlohna cihte hi. Tuhun ah angsung metna bek etna hangin mawhna tampi tak piangsak hi.\nAmerican gam ah nisim in mawhthupiang (criminal cases) 23000 val bang ahi hi. Nai lang (minit 30) sim in mi kithat phial hi. A hang bulpi in American tangpi tangta sungah leh sang pilsina lam ah lamkhialhna, hoi na hang a hipi pen hi. Gtn in American te in ei le ei kimuanna (self-confidence) pen thupi sak diak uhi. A neu tung panin ama tha tawh amah kimuan na ding kisin sak uhi. Sen te ngeina kimakaihna bangin “thuakzawhna, cimai ou cih maisak ziauh theihna” bangmah neilo uhi. A hong gol uh ciangin ama angsung phattuamna a sukha, anopneh kha aom leh thau, tem cih bang gitlohna tawh thukkik pah uhi.\nTua mah bangin aneu vua kipanin gongtatna thu, mi kithatna video tv te enen kha uh ahih manin mithat ding pen baihsa mahmah uhi. (Eimi ten zong ih tanote a kum tawh kituak in video kilawm kituak etsak ding thupi ding hi.)\n(ii) Na Khangno lai nasep hanciam in\nAmerican ka tuntung lam in nasem kawm in sang ka kah hi. Ka nasepna pen ka sang vua Lab khan ah ahi a, mikang khat le mivom khat tawh kasem khawm hi. Sun lam in ka nasep ka sem aa, zan lam in sang ka kah hi. Sun le zan man hun neilo, sani, nipi na-ngawn tawlngak hun nei manlo in ka om lam ka lawmten hong muh ciangin “Henry aw banghang aa hizah ta in hanciam zenzen na hiam. Nasep man khit ciang zusai (bar) pai in beer dawn hichiat, sani, nipini te ah bawlung suih en hichiat lel ve. Mihing nuntakna icih pen tomno sung bek hilel lo maw. Noptak in om hichiat lel ve” hong ci thei zel uhi. Ken bel “ih khangno lai mah in ih hanciam kei leh ih teek ciang kisikna bek hi ding hi” ci’n ka dawngkik hi.\nA sawtlo in Bachelor, Master le Ph.D lukhunelkaai ka ngah toto hi. Ka lawmte geel ahih leh Lab khan ah vante sil in nasem in omlai uhi.\nkum 10 bang hong sawt ciangin kei pen University khat ah Professor khat ka hi ta hi. Ka lawmte geel ahih leh van sawp/sil mah in na omlai uhi.\nkum 20 bang hong cingto ta hi. Ken kahih leh thu tampi tak ka sittel khia khin ta hi. Ka lawmte geel ahih leh van te sawp/sil mah in omlai uhi. Kei pen Lab khan ah a lianpen director dinmun ka tungto ta a, ka lawmte geel ahih leh lab khan van sawp/sil mah in na om lai uhi.\nNikhat ka lawm mikang pa in phone tawh hong hopih hi. Tun ahih leh amah kum 63 pha ta hi. “Henry aw nidang aa nong gen thute nak man mahmah ei. Kei zong nang bangin hanciam kha zenzen hileng Ph.D buaih khat bek ngah ta mah ding hiveng, na ci na?”\n“Ka sangnaupang te kiangah bel Pilna deih Teekta cih bang omlo ci’n amau hanciam nopna ding gen thei zel mah ve ingh in, ahih hang tu aa nang dinmun bel lemnon kei mai veh aw lawm….. nang na hun neih teng mawkzat khin mang cin aa, tun kipan ding hi lecin zekai ta mai thei niteh…” ci’n nuikawm sa in ka dawngkik hi.\n“Tun bel Lab khan ah vante sil/sawp nading tha kicing zong nei non keng. Ka khuak zonglah thuciamteh theilua non kei… a cil pan in theikhol thei hizen leng beer dawn hun, bawhlung suih et hunte khiam in nang mah bangin hanciam ning” ci’n kisikna tak tawh hong gen hi.\n(iii) Ih hanciam kei leh cikmah hun in ih ma kitun ngeilo\nKhat vei Irvine khua ah sang khat ah thugen dingin hong kicial hi. Tua mun ah sangnaupang makai khat tawh ka kiho hi. Maikum ciang hileh sang man ding ahih lam, kineihsiamna (actor) uk mahmah ahih lam leh University siamsinna pen akisam khollo, amawkna ahih lam, bangmah pilna, theihna kician kingahlo bek thamlo sanglai zong buaipi khat hi ci’n hong gen hi.\n“Nuntakna icih pen meileng tung tuang tawh kibang hi. University sanginn panin pilsinna na neih theih ciang bek in tua meileng letmat a ngah tawh na kibang hi. Bang meileng tuang ding, koi lam zuan in pai ding cih pen buaih ngahkhit ciangin a kikhentat ahi hi. A zenzen in University siamsinna neilo hilecin tua meileng tungah kah theilo ding hiteh” ci’n ka dawngkik hi.\nLeitung ah mi tam asisak pen thu 10 te ah lungtang natna, cancer natna cihte kihel hi. Ahi zongin nasep hahkatluatna kihello hi.\nThadahna in na khete gik sak hi. Na hanciam kei leh koimah tunglo ding hiteh.\nYale University aa Law sang le Medicine sangte, New Haven cih bang University 15 ah thugenna ka nei hi. Mipawl khatte in bangci dan aa hibang dan hun ngah/nei thei hiam ci’n lamdang sa mahmah in hong dong zel uhi.\nPasian pen thuman mahmah hi. Hau taleh zawng taleh, pil taleh hai taleh, mikim in nikhat in nai 24 hun ki nei kim hi.\nGualzawhna tawhtang pen tua nai 24 koi ci zat cih tungah kinga mahmah hi. Pawlkhatte in zudawnna, gualnopna, kimawlna peuhin beisak thei uhi. Pawlkhatte in hahkat in, pilsinna thukanna in zang uhi. A gualzo mite icih pen hun hoihtak le manpha takin a zangtheite ahih lam tangthute ah ihmu thei ding hi.\nA zenzen in mikhat sangin nikhat in nai 5 val a ngah bang hileng kum khat in nai 2000 val (ni 90 val) a ngah ka suak hi.\nKantelna khat ah American khangno khat in nikhat in nai 4 le lang nasem, tawlngak hun leh ihmut hun nai 9, nekna dawnna nai3, inn vai lo vai nai 2, tualo a tuamtuam ah nai5 le lang cih bangin zang hi ci hi.\nMihing khat in kumkhat in nai 8760 nei hi. Ihmut hun ding nai 3285, a dang bangmah ahilo a tuamtuam aading nai 2075 tak beisak zen uh suak hi.\nIhmut hun nai2 val bang khiam in, annek hun nai 1 bang kikhiam thei hileh nai 3285 bang kingah thei hi. Hih hunte nasepna hun in zang thei hileng mikhat in kumnih in a sep ding na pen nang kumkhat in zo ziau ding hiteh.\nKei pen zingsang nai 5 in ka tho hi. Thukhun (Law) le science tawh kisai laite kasim hi. Nai 6 ciangin nasep ka kuan hi. Nikhat sung kasep dingte ka geel hi. Meeting, thukhenzum kah, thusittel, lab khan lut, thugenna nei cihte tawh ka buai cip thei hi. Zan 11 hun in inn ka tung kik thei zel hi.\nPawlkhatte in nasemlo a omtheilo hong sa uhi. Hizah in na kasep zawhna pen ka zingthawh baihna leh lungsim siangtak aa thungaihsut theihna hang ahi hi. University siam kasin lai in sanglai sim kawm, naukeem kawm, video enkawm, la ngai kawm cih bangin ka zangkhawm hi. Hun khat sungin mithum tawh ka kiho kawmin ka khuak sungah ka thusittel ding thu ka ngaihsun thei hi. Ahi zongin akisamlo hunte ah thudang ka ngaihsun lo in thukhat bek tungah ka mitsuan (concentration) thei hi.\nLai lah gelhzo, na lah tampi semzo kahih manin pawlkhatte in ka kimuh uh ciangin “akhang ham ta ding kongsak, na naupang lai mawk cei” hong ci thei zel uhi. Tua hi a, kum khat in nai 3285 metbawl theih nading ka gen pah zel hi.\n(v) Mite aading thupha\nHih zahtak in nasep ka hahkatna pen banghang hiam ci’n hng ki dong theizel hi. Kei pen sum hangin nasem kahih loh lam mi a tamzaw in hong thei ding uhi. Ka sum ngahna bulpite ahi editor sepna, laigelhna, thugenna, thusittel in evidence zonsakna cihte pan ka ngah sumte pen lab khante le University te ah ka piakhia kik hi. Lab khan aading akisam van le nate leina, puahphatna, lamthakna ahizong, scholarship piakna leh Sen gam panin sangnaupang pawlkhat sam in Forensic Science lam sintheihna ding sumtha tawh huhna cihte ka sem hi. Taiwan pan le Sen gam panin hih mun ah pilsinna hong neih khit uh ciangin a gam vuah ciahkik in forensic science lam tawh nasem in nasiatak in khangtosak uhi. Tua bek hilo in a dang gam pan in zong kei kiangah pilsin in hong pai uhi.\n(vi) A gualzo le a guallel te kilamdanna\nA gualzo te in buaina (problem) khat peuh aading lemkikna (solution) hi uh a, a guallel te in ahih leh lepkikna ii buaina bek mah mu den uhi.\nGualzo mite pen lemtuahna ii pawl hi a, a guallel te pen buaina buaipih pawl ahi hi.\nA gualzote in geelna neikhol uh a, a guallel te zia ol hichiat uhi.\nA gualzo te in “nang ta’ng ding hong sepsak ning” ci uh a, a guallel te in “hi pen kei sep ding hi kei” ci thei uhi.\nA gualzote in “a hamsat ding hang sem zo ning” ci uh a, a guallel te in “sem leng zong bel hithei sam in teh, aih hang baih kei mawk in teh” ci uhi.\n(v) Thumanna le cihtakna\nThumanna le cihtakna pen ka letkip thu ahi hi. Nasep na ah muanna, mite tawh kizopna ah thumanna le cihtakna pen akisam mahmah ahihi.\nKhat vei Maine gamke palikleen ah palik nasem ding kisam ahih manin tua mun ah nasem ding a hong siau te interview neih pih na dingin hong kicial hi. Tua ni citciat in vuk huihpi nungin lampi te vukin tuamcip in koimah kipai theilo hi. Ka zi in interview phi ding zong kuamah hong pai ken teh, nang zong inn ah tawlnga hichiat lel ve hong ci hi. Ahizongin ka kamciamna, ka kipsaksa thu ahih manin ka pai veve hi. Nidang in nai 5 kiim kipaina pen vukkiatna hangin nai10 bang kipai hi.\nZingsang nai 9 panin interview kipan ding cih ahih manin nai 9lap in ka tung hi. Palik zum aa nasem te le Palik bo pa in lamdang hongsa mahmah uhi. Amau ngaihsutna ah vuk kialua ahih manin apai thei nonlo dingin a hong seh uh na hihi.\nKa zi hong cih mah bangin kuamah hong pai lo uhi.\nNitak kuan ciangin khat hong tung liamliam sam hi. amah pen nikhat sap lai pek panin a inn panin a hong kuankhia ana hi hi. Midang te zahin nasepna tuahkhakthu (experience) a tam neihloh hangin vuk huihpi nuai ah, lam kikhak in haksatna tampi nawkkhia in interview phi ni ding ah hong tungzo ahih manin amah pen muantak suantak hi ci’n Palik bu pakiang ka gen aa, Palik buno dingin khaat dingin ka gen hi. Palikbu pa zong thukim pah hi.\nThumanna leh cihtakna nei peuh leng ih omna peuhah miten hong muang in, ei mahmah zong ih kha muang den lel hi.\nSr; Ninenine Sanay gelh “Dr Henry C.Lee, Cracking Cases”\nPrevious: Guah i thusim (The mystery of the rain)\nNext: Malaysia ah vanleng asetsia ahih manin, Emergency in awmtalsa in kumsuk


url: =Волейбол ТВ-4, первый сезон/ Haikyuu!! To the Top / Волейбол!! К вершине / Волейбол!!: К вершине (2020) 4 сезон, 13 серия смотреть аниме сериал онлайн бесплатно в HD 1080 качестве без рекламы\nГлавная » Аниме-сериалы » Волейбол [ТВ-4, первый сезон] / Haikyuu!! To the Top / Волейбол!! К вершине / Волейбол!!: К вершине (2020)\n2020 Аниме-сериалы / Сёнен / Школа / Драма / Комедия / Спорт\nПеревод: StudioBand, AniRise, Onibaku, AniMaunt, AniLibria.TV, JAM, Animedia, SHIZA Project, Anistar Многоголосый, SHIZA Project, AniDUB, Animedia, Onibaku, AniLibria.TV, AniLibria.TV, AniDUB, Animedia, SHIZA Project, Onibaku, Onibaku, AniDUB, AniLibria.TV\nСмотреть аниме сериал Волейбол [ТВ-4, первый сезон] / Haikyuu!! To the Top / Волейбол!! К вершине / Волейбол!!: К вершине (2020) в HD качестве\nУже посмотрели: 331\nОтзывы к аниме сериалу Волейбол [ТВ-4, первый сезон] / Haikyuu!! To the Top / Волейбол!! К вершине / Волейбол!!: К вершине (2020) 0


url: =Telenor Myanmar te’n “Guinness World Records” pahtawina ngah :: ZOMI DAILY\nposted on 16 February 2018 at 9:25 pm Lomkholna: Myanmar, News, Sawltak\nMyanmar, Magway Region sung aom tualpi khatah abeisa February 12 “Union Day” ni in Telenor te makaihna tawh mihing bekbek akigawm in mi 3466 ki kaikhawm in, Myanmar gamlim apiadingin kigual ngeingai uhhi.\nTuabangin mihing bekbek kigual in gamkhat ii Map “gamlim” akigual te lakah mi atampenpen akihel cihtawh “Guinness World Records” te’n pahtawina, ciaptehna pia uhhi.\nTelenor Myanmar te makaihna tawh mihing bekbek akigawm in 3466 tak ki kaikhawm in, “Myanmar-shaped” ci’n Myanmar gamlim alakkhia uh ahihi. Tua tungtawn in Guinness World Records te’n “largest human image of a country/continent” cihtawh pahtawina leh ciaptehna apia uh ahihi.\nVideo: Telenor Myanmar Breaks the record of the Largest Human Image of a Country/ Continent\nHih Guinness World Records ciaptehna ngahna vaitawh kisai in Telenor Myanmar CEO Lars Erik Tellmann in zanhalni in thugenkhiatna nei a, leitungbup ah mihing atampenpen kigual in gamlim lahkhiatna ah pahtawina ngahkha ihhih manin ihkipak hi, Telenor cihpen Myanmar gam ii hiangkhat ahihtheih nadingin ka lunggulh mahmah uhhi ci’n genkhiatna neikhia hi.\nTelenor cihpen Myanmar gamsung ah Telecom Service Provider 4 aomlak ah khat ahihi. Myanmar gamsung ah Telecommunications Service Provider pen Telenor, MPT, Ooredoo leh MyTel ahihi. (MyTel pen nung February 13 ni in Naypyitaw aom Kempinski Hotel ah honna akinei athak liklek Telecom Operator khat ahihi)\nPrevious: Naupangno kum 3 aphapan khat anu in mawtaw tawh taihlumkha\nNext: Laisiangtho ~ Tdkhen


url: =Matthai 15 | Siantongluan.net\nMatthai 15 |\nTua ciangin Jerusalem khua panin Farisi mite leh Thukham hilh siate, Jesuh kiangah hong pai uh a,\n"Bang hangin na nungzuite in tangtawng pek panin a hong kihilh suksuk i pupa ngeinate zuilo uh ahi hiam? Amaute in an a nek ma-un a ngeina ding bangin a khut uh sil masa lo uh hi," a ci uh hi.\nJesuh in, "Bang hangin note in na pupa ngeina uh zui-in, Pasian thupiakna palsat zawsop na hi uh hiam?\nPasian in, Na nu leh na pa na zahtak in, ci a, tua banah, A nu ahi a, a pa ahi zongin a gensiate in thahna thuak ding hi, ci lai hi.\nAhi zongin note in, Mi khatpeuh in a nu ahi a, a pa ahi zongin a huh theihna ding na khat peuhpeuh a neih leh, tua na pen Pasian-a ding hi, ci peuh leh, a nu leh a pa piak kul nawnlo hi, ci-in thu na hilh uh hi.\nTua ahih manin na pupa ngeina uh na zuihna uh hangin Pasian thu na palsat uh hi.\nNa tungthamun mihoih a kineihkhem mite aw, Isaiah in note thu a genna man mahmah hi. Tua a genna-ah,\nHih mite in a kampi bek uh tawh kei hong zahtak bawl uh a, ahi zongin a lungsim taktak uh kei tawh kigamla hi.\nMihingte bawltawm thukhamte, Pasian thukham zahin mite tungah hilh uh ahih manin kei hong biak hangun a kimanna omlo hi, ci hi," ci-in a dawng hi.\nTua ciangin Jesuh in ama kiangah mihonte sam a, "Ka thugen na ngai un la, hoihtakin na theitel un.\nKam sungah a tumsuk nate in mi ninsaklo a, kam sung panin a pusuak nate in mi a ninsak hizaw hi," a ci hi.\nTua ciangin nungzuite in Jesuh kiangah, "Farisi mite in hih na thugen a zak uh ciangin na a sak mahmahna thu uh na thei hiam?" a ci uh hi.\nJesuh in, "Vantungah a om ka Pa suan a hilo kung khempeuh kibotkhia ding hi.\nHih mite lunghihmawh ngaihsut kei un. Amaute pen mittaw makai ahi uh hi. Mittaw khat in mittaw dang khat makaih leh a nihun hawkguam sungah kiakhawm ding uh hi," ci-in a dawng hi.\nAhi zongin Peter in Jesuh kiangah, "Hih thugentehna a khiatna kote hong hilh in," a ci hi.\nJesuh in, "Note nangawn in theilo a, tello na hi uh hiam?\nKam sungah a tumsukte pen gil sung tawnin tua panin paikhiasuak hilo ahi hiam?\nAhi zongin kam sung panin a pusuakte pen lungsim panin hong kipankhia hi a, hihte in mi ninsakthei hi.\nBang hang hiam cih leh lungsim panin mi thahnopna, mi zi tawh mawhnopna, nungak tawh mawhnopna, guktakna, zuau genna, mi gensiatna, leh ngaihsut hoihlo a tuamtuam hong piangkhia hi.\nHih bang nate in mi ninsak a, khut silloin annekna in mi ninsaklo hi," ci-in a dawng hi.\nTua lai panin Jesuh paikhia a, Taia khuapi leh Sidon khuapi gamsung tengah a zin hi.\nTua gamah a teng Kanaan nupi khat hong pai-in hong kiko a, "David suan, Topa aw, kei hong hehpih in. Ka tanu in dawi vei a, nasia mahmah hi," ci-in a hong thum hi.\nAhi zongin Jesuh in kam khat beek paupihlo hi. Tua ciangin a nungzuite in Jesuh kiangah, "Hih nupi i nung zui-in kikoko ahih manin a ciahna dingin sawl in," ci-in a thum uh hi.\nJesuh in, "Tuu bangin a mangthang Israel mite lak bekah kei hong kisawl hi," ci-in a dawng hi.\nAhi zongin tua nupi hong pai-in Jesuh mai-ah khukdin a, "Topa aw, kei hong huh in," a ci hi.\nJesuh in, "Tate annek ding laksakin ui khawite piak ding kilawm lo hi," ci-in a dawng hi.\nNupi in, "Hi mah hi, Topa aw; a topa sabuai tung panin a kia annengte, ui khawite in zong nebuang hilo ahi hiam?" a ci hi.\nTua ciangin Jesuh in tua nupi kiangah, "Nupi aw, na upna lian taktak hi. Na deihna bangin hong piang ding hi," ci-in a dawn khit ciangin a tanu thakhatin a dampah hi.\nTua lai panin Jesuh paikhia-in Galilee Tuili kiimah a pai hi. Mualtung lamah kahto-in a tu hi.\nAma kiangah mihon tampi tak hong pai uh a, khebaite, khezawte, mittawte, a pau theilote, leh cina dang tampi, Jesuh kiangah hong koih uh hi. Jesuh in tuate khempeuh a damsak hi.\nA pau theilote pau thei-in, khezawte damin, khebaite hoihtakin lam paithei-in, mittawte in khua a muh theihkikna thu mihonpite in a muh uh ciangin lamdangsa mahmah uh a, Israel mite Pasian a phat uh hi.\nTua ciangin Jesuh in a nungzuite sam a, "Kei kiangah hih mite ni thum bang hong omkhin uh a, amaute in annek ding nei nawnlo uh ahih manin hehpihhuai ka sa hi. Lamkalah cimawh khading uh ahih manin gilkialin ka ciahsak nuam kei hi," a ci hi.\nNungzuite in, "Mihon hih zah i piak ding, hih gamlakah koi panin an ngah ding ihi hiam?" a ci uh hi.\nJesuh in, "Anlum bangzah nei na hi uh hiam?" a cih ciangin, "Lum sagih leh ngasa neu tawm khat om hi," a ci uh hi.\nTua ciangin Jesuh in leilakah mihonte a tutna dingin a sawl hi.\nAnlum sagih leh a ngasate la-in Pasian tungah lungdamna a koh khit ciangin balnenin a nungzuite tungah pia a, a nungzuite in mihonpite mai-ah a lui uh hi.\nMihonte in ne-in a kham khit uh ciangin a khamval a neng a themte tawmkik uh a, paipel lian sagih a dim hi.\nTua an a ne mite, numei leh naupang simloh, pasal cingteng mihing tul li ahi hi.\nJesuh in mihonte a ciahsak khit ciangin gunkuang tungah tuangin Magadan gamah a pai hi.\nTedim Lai Siangtho / Laibu: Matthai 15


url: =Map - Laghman Province (Wilāyat-e Laghmān) - MAP[N]ALL.COM\nMap - Laghman Province (Wilāyat-e Laghmān)\nWorld > Asia > Afghanistan > Laghman Province\nLaghman Province (Wilāyat-e Laghmān)\n- Mahayanists]]. The non-Buddhists had a score or two of temples and they were very numerous."\nLatitude / Longitude : 34° 46' 60" N / 70° 10' 60" E\t| Time zone : UTC+4:30\t| Currency : AFN\t| Telephone : 93\nFlickr - The U.S. Army - Laghman chat\nA village sits in Laghman Province, Afghanistan\nDefense.gov photo essay 110907-F-RN211-154


url: =Russia in Smerch leh Uradan Heavy Multiple Rocket puahphatnading Stealth Cloak thuahbehding ~ TK Lian :: ZOMI DAILY\nRussia in Smerch leh Uradan Heavy Multiple Rocket puahphatnading Stealth Cloak thuahbehding ~ TK Lian\nposted on 17 January 2017 at 9:56 pm UTC+9:30 Lomkholna: News, Russia, Thangkhanlian, World\nJan. 17, 2017: Russia in Smerch leh Uragan heavy multiple rocket launchers kicite galte’ satellite leh radar in a muh/man theih lohna dingin ventilation, fire control, power supply and heating system tawh kithuah Stealth cloak invisible tents kici bukno kimu thei lo tawh puahpha ding hi ci-in Moscow pansan newspaper Izvestia in suaksak hi. Hih bangin ventilation, fire control, power supply and heating system tawh kithuah Stealth cloak buknote (tents) 8 pen Ussuriisk a om Eastern Military District missile brigade kici galkapte zat dingin kipiakhia ding hi. 338th Brigade ten Uragan multiple rocket launchers battery 18 nei uh hi.\nRussia in tu lianin 220mm Smerch kici 200 leh 300mm Uragan long-range rocket launchers 100 val Russian Armed Forces-te zangsak ta hi. Izvestia newspaper ten Defense Ministry a interview na-ah Defense Ministry in hih multiple rocket launchers galvan zangte tungah satellite leh radar in a muh theih loh ding bukna “invisible tents” Stealth cloak tu kum bei ma-in a zat dingun kipiak beh ding hi ci hi.\nHih muh theih loh bukno (invisible tents) kicite pen za (paints) kinuh a (metal arcs tawh kituam in dazzle canvas kicite tawh za kinuh a), infrared thermal kicite dal ahih manin tuithe vanleng (drones), galte panmun et simna dinga kizang vanlengte (reconnaissance planes) leh satellites in mu thei lo a, guahzu leh dai kai dal thei in, a sa leh a votna/khuahun (temperature) 50 degrees panin zero degree nuai tan thuak zo a, ziinling magnitude 6 ciang thuak/nang zo hi.\nA bukno kimu thei lote (invisible tents) pen metres 100 in sau a, a vai metres 24 hi a, a san’na metres 6 ahi hi. Tua invisble tent pen a golna 2,000 square metres tak ahih hangin a kizat theihna dingin a bawl hun/kikoih hun (deployment) pen naikal tam lo sung bek la a, a invisble tents ten power supply pen a khawl lo (autonomous system) nei hi. Defense Minister in tu nai diakin galkapte galvan (military hardware) panel boxes sung ahih kei leh a pua lam (outdoors) peuh ah kikoih hi ci hi.\nTanks leh galdona mawtawte (armored vehicles) pen khuahun a vot mahmah vuk nangawn a khalh zawhna (freezing temperatures), guah leh vuk a dal zawh hangin Smerch leh Uragan galvante bangin khuahun thuak hak a sa lo om lo hi ci-in Arsenal of the Fatherland journal Editor-in-Chief Viktor Murakhovsk in Izvestia newste kiangah gen a, tanks, APCs leh galdona mawtaw dangte (fighting vehicles) a pua lamah a kikoih ciangin galte thusim (enemy intelligence) in a omna uh thei pahpah uh hi ci hi. Missile systems leh long-range multiple launchers lakah Iskander, Smerch leh Uragan galvante pen vanglian uh ahih manin galte intelligence ten a omna mun thei nuam se uh hi ci hi.\nRussia in Smerch mobile rocket-launcher vehicle pen 1980s bul pawlin a bawl hi a, Soviet Army ten 1987 panin na zang uh hi. Smerch multiple launch rocket system in lawng (tubes) 12 nei a, a tang dingin 300-mm rockets kizang a, tang khat bek pen a sauna pen 7.6-meter-long standard missile hi a, a gikna pen Kg.800 ahi hi. A hatna pen (firing range) 20 Kms. panin 70 Kms. ahi hi. A sawt loin Smerch mobile rocket launcher system a ngimna lianlian lim takin a khak theihna ding ngimna tawh advanced guided missiles kithuah beh lai ding hi.\nPrevious: Malaysia ah Lorry tailai khak meikuang, asi aliam omlo ~ ZD\nNext: Christian Hymn te’ tangthu: Na Thumaanna Lian Hi, Ka Pa Pasian Aw\nSIBKL pan Ms. Tania Lee thugenna ~ (Khuado Malaysia 2014)\nZAM Thupuak :: 14 August 2016\nKikaakna te gawmtuah ni ~ Dr. Tual Khai


url: =Breaking news: Texas Sang kikapna ah sangnaupang 18 leh Sangsia 1 si :: ZOMI DAILY\nposted on 25 May 2022 at 12:34 pm Lomkholna: News, Thomasmung, World\nBreaking news: Texas Sang kikapna ah sangnaupang 18 leh Sang Sia 1 si\nU.S gam Texas Sate, Uvaide khua, Robb Elementary School (Tan lang pan Tan 5) ah Kum 18 apha Salvador Ramos aci migilo khat in automatic rifle and handgun thaute tawh kap gawp ahih manin Sangnaupang no 18 leh Sang sia khat si ci in in CNN leh news tuamtuam ten genkhia uh hi.\nKikapna apian zawh ciang Texas Governor Abbott in elementary school kikapna ah sangnaupang no 15 leh Sangsia khat si aa, thau akap migilo pa zong si pah hi ci in news te tung genkhia masa pen hi. Tua zawh ciang aliam te Zato ah kipuak aa, sangnaupang 3 sih beh in asi avekpi sangnaupang 18 pha to ta ahi hi. Zato ah atung tampi omlai ahih manin tua te bang ciang tung hiam cih kithei nailo hi.\nRobb Elementary School Sang ah Hispanic minam 90% om uh aa, akaplum pa (migilo pa) zong Hispanic minam te mah hi ci uh hi. Migilo pa pen tua veng aaom Uvalde High School ah Sangnaupang khat mah hi aa, amah guak bek ngamta ci uh hi. Hih migilo pa pan Robb Elementary School Sang ah mithat dingin hong pai ma in a Pi (grandmother) kaplum masa aa tua zawh ciang Sang ah va pai in sangnaupang te akap gawp hi ci in Texas State Senator Roland Gutierrez in CNN tung genkhia hi.\nHih Robb Elementary School kikapna pen mi 17 sihna 2018 Marjory Stoneman Douglas High School, Parkland, Florida kikapna zawh ciang a nasia pen hi ci uh hi. US te taangthu sung ah 2012 kum Sandy Hook Elementary School, Newtown, Connecticut Kikapna pen a nasia pen hi aa, tualai ah mi 26 si hi. Hih kikapna apian zawh ciang White House tungaa akikhai US Flag pen alang ah khiam suk uh aa, President Biden in zong thu gen na nei hi. Hih kikapna vai aza mimal khat ciat kidah tek, kicik ze tek hi.\nSangnaupang nau neen kinei tek ahih manin Nu leh Pa te zong kipatau tek aa, mailam ah Sang tengah bang cih Security om thei ding cih kingaih sun tek hi. Asi aliam mimal khat aading thu ngetna ah phawk tek ni. Ref: CNN, ABC, Fox news *** Zing nitak ciang News Update zong LIVE tawh kikhah ding ahih manin kimu tek ni… Thomas On Sian Mung (Thomas Mung Guite) Washington D.C May 24, 2022\nPrevious: Kim Tuang mangpha khakna ~ Rev. Thang Van Lian\nNext: Tuizang Cialpi ~ Sia Do Khup


url: =ZSL 2: INKUAN - Zomi Adventist Innkuan\nSABBATH NITAKLAM Oct 3\nTukalsung Simding: Gen. 3:1–15; 2 Cor. 4:6; Luke 1:26–38; Matt. 1:18–24; Eph. 4:15; 1 John 3:18; Deut. 6.\nKamngah: “Ka ta aw, na Pa hong thuhilhna ngai in, na Nu thukhamte nusia ke’n.” (Proverbs 1:8).\nMihing in nisimin pilna ih sin behbeh hi. Nungtak i cih ciangin sangkah i hilel hi.\n“Israelte hunlai pek panin thu-ummite in khangnote pilna sinsak ngiatngiat uhhi. Naupang suaktung pan kipanin, Pasian’ hoihna liatnate a thupiaksung a ombang in hilhding cih Pasian in lamlak hi cih amau tangthu sungah omhi. Laisiangtho sunga om late leh thungetnate tawh amau’ lungsim honsak ding ci hi. Thukham pen Pasian omzia hi a, lungsim sungah a sangte in Pasian lim leh meel suun-uh cih thu, nu leh pate in, naupangte hilh uhhi. Kihilhna pen atamzaw kam tawh hi a; khangnote in Hebia laigelhte; laizial tunga kigelh Laisiangtho lui kisin uhhi.”—Ellen G. White, The Desire of Ages, laimai. 69.\nMihing’ tangthu sungah, hun masalai phadiakin pilna peuhmah innkuan sungpan kipan hi. Laisiangtho in innkuan sung pilnathu bangci gen a, i innkuan koibang dinmun hi taleng, bang ngaihsutna thak hongpia nasa hiam?\nHun masalai mihing’ tangthu sungah innkuan pilsinna tawh kisai, Laisiangtho in a kician kicing in bangmah hong piak om mello mahleh, pilna sin-uh cihthu bel kician mahmah lelhi.\n“Pilsinna pen Eden huan pan innkuan sungah kipan hi. Adam in ‘Pasian’ tapa (Luke 3:38) hi a, Pa kiang panin asangpen kihilhna tate’n ngahsuk uhhi. Aman takin cileng innkuan sang ahi hi.”—Ellen G. White, Education, laimai. 33.\nBangteng hilh-uh cih i theih seloh hang, piansakna, mawhna omkhit teh hotkhiat na’ng ngiimna cihte kihilh ding cih kician lel hi.\nAnuai a Laisiangtho munte’n bangpeuh hong hilh a, Adam leh Eve in, a tate uh a thuhilhna hi teitei dingcih koibangin i umthei diam? Gen. 1–2; Gen. 3:1–15; 2 Cor. 4:6; Luke 10:27; Galati 3:11; Revelation 22:12.\nLei piancil lai a, kihilh pilna mahpen khang tawntungin etteh ding lim hipah hi. Eite ading lim ahi dingin, i nu/pa masate innkuan ading Eden’ sang hong phut hi.”—EGWhite, Education, laimai. 20.\nChristian pilna cihpen upna, biakpiakna, kihilhna, kipawlkhopna Pasian’ na sepna leh huh piakna cihte innkuanpihte kihilhna ahi hi. Innkuan cihpen innkuanpihte Pasian’ itna leh kamciamte kihilhna mun ahi hi. Zeisu in, naupangte’ lawm, Topa leh Gumpa a hihna thu leh, Laisiangtho in Pasian’ kammal ahihna naupangte tungah hilhna mun ahi hi. Vantung i Pa’ omzia musak a, kizopna hoih kihilhna mun ahi hi.\nGen. 4:1-4 sungah, Cain leh Abel te unau in Topa kiangah biakpiakna hong puak uhhi. Hotkhiatna ngiimna sungah biakpiakna thupitzia, innkuan sungpan kihilh hi ngelngel ding uhhi. Pilna hoih in, ei lam-etna zah apiang dingin hong makaih tawntung zolo cih, tua tangthu tungtawnin i telthei hi.\nNa innkuan bang dinmun tung taleh, na kimkot adingin thuman kihilh in ki nuntakpihna mun ahihtheih nadingin, bang teelsiamna kisam na kisa hiam?\nZeisu’ Naupang Hun\nLaisiangtho sungah Zeisu’ naupanghun kitawmgelh mahmah hi. Tua hunte thuthukpi ahi hi. A leitung nu leh pa ahi Mary leh Joseph tawh a nuntakzia tungpan a naupanlai pilna sinzia, ei muh khopkhat khawng bel omlel hi.\nA nuai a Laisiangtho munte pan, Mary leh Joseph in naupang Zeisu, koi cibangin pilna pia cih hong theisak hiam?\nHihmunte in Mary leh Joseph pen mi thumante a hihna, Pasian’ thukham bangin nuntak ding a ut mite ahihna hong musak hi. Topa hongpai a, thupiang ding teng a gen ciangin, thuman takin sawlmang uhhi.\n“Naupang Zeisu in Synagogue sangte ah pilna sinkhalo hi. Anu in a siama masapen ahi hi. Anu’ muk leh kamsangte kiangpan vantungthute kisin hi. Amah ngiatin Moses kiangah agenkhiat thute mah, anu’ khut tungpan kisinkik hi. Naupang pan khangno asuahtoh kawmin, rabbi sangah vakah lohi. Pasian in ama pilna bulpi ahih manin, tua sangte ah vakah kul selo hi.” —EG. White, The Desire of Ages, p. 70.\nTua siate in thuman cihtaktuak lel uh himah leh, Luke 2:41-50 sungah, Pasian bekin a piak pilnate, mite’n telsak zolo uhhi.\nAtung a EGWhite kammalte lungngai kik in. Ama’ paukhiatsa kammalte mah anu’ khut tungpan aki sinkikthu na bangci ngaihsut hiam? A lamdang Pasian hong itna koici pulaak naci hiam? A puuksa mawhnei eite in Pasian’itna i koici dawnkik tuak hiam?\nAmantakin cileng pilna pen kizopna namkhat ahi hi. A Siapa pen pilna, theihna, thukip leh a dangdangte a neipa ahi hi. Theihna tampi aneikhat in mitawh kizomthei a; tua ama theihte hilh ding bek ahihleh ahoihna bang hituan hiam?\n“Thu dangkhat leuleu ah, hilhsiamna in kizop siamna zong hipahlo hi. Tuate khempeuh tungah kizopna lamh kul hi. Sia hoihpa in, a sangnaupangte pen lawmhoih in nei a thumanpha guan hi. Nute Pate in, khangno leh naupang bangzah tungah itna leh telsiamna tawh kizom a; a muibun penpen ding lampi zongh theih kul hi.” Ellen G. White, Education, p. 212.\nThukhatah, hilhsiamna in mimal noptuamna piazo bilbel hi. Innkuankhat icih zong saang khatmah hi a, thupi veve hi. Sangnaupang leh Siate kikal kizopna hoih lamhsak kul hi. Kimeeltheihna zong kizopna tungtawnin khangto hi. Christiante in Laisiangtho sim, thunget cih khawng tawh Pasian tawh kizopna aneihloh ciangin, a kimeeltheihna nungtalo hi. Innkuante in Khazih’ hehpihna leh theihna sungah a khantoh na’ngun Pasian’makaihna kisam uhhi.\nAnuai a munte simin. Innkuankhat in Pasian tawh kimeeltheihna hoih neihtheih na’ngin bang kisam hongci hiam? Late. 37:7–9; Proverbs 10:31, 32; Proverbs 27:17; Eph. 4:15; 1 John 3:18; Titu 3:1, 2; James 4:11.\nKizopna khaici-hoih tuhna in innkuante Khazih tawh kimeeltheihna khangsak bekthamlo in, innkuanpih khatleh khat kimeeltheihna zong khangtosak hi. Natate neulai in navaihawmsakthupha in, hong khankhin ciangin kizopna hoihkhat hongnei in lungnopna hongguan ding hi. Ta na neikei phial zongin, hih thukhunte in mun tuamtuamah na sem thei hi.\nI thugen khatpen thupipah a hihloh hang, i gendaan thupi ahihna ngaihsun dih in. Na genkhiat thukhat dik napi in; nagenthu in a suulzuite a kisiatsak theihna koibang hiam?\nNu leh Pa Dinmun\n“Pate aw natate uh a hehtheihna dingun bawlkei unla: Christian’ ngeina tawh kituakin taii in hilhin pantah un.” Eph. 6:4. “Zi hoih pen suangmanpha hoih sang manpha zawpek a, zihoih ngah ding haksa mahmah hi.” Proverbs 31:10.\nNu leh pa in a lipkhaphuai mahmah vaipuak nei uhhi. Pa in innkuan lutang hi a, innkuan pen pawlpi, sangpi leh kipawlnate ading naupangsang ahi hi. Pa in thanem in, vaipuak nei selo, hanciam selo lel leh; innkuan, pawlpi, sang leh kipawlna in thuaklawh ngeingei ding hi. Khasiang tho’ gahte ahi itna, lungnopna, kilemna, thuakzawkna, dikna, hoihna, upna, lungnemna leh kideek zawhnate neihtheihna dingin Pate in hilhden ding hi. Gal. 5:22, 23.\nNute’n zong kipawlna khempeuh ah vaipuak thupi mahmah nei uhhi. Tate gamtatna ih lamh laitak leh innkuan sung omzia tungah huzaap lianpi nei uhhi. Tate hilhpilna ah nute tawh kibangin pate’n zong maa panpih ding hi.\nAnuai a munte panin Nu leh Pa in bang pilna i ngah thei diam? Eph. 5:22, 23, 25, 26; 1 Cor. 11:3; 2 Cor. 6:14; Rom. 13:13, 14; 2 Peter 1:5–7; Phil. 4:8.\nChristian Nu leh Pa in, amau gamtatzia tawh Khazih leh pawlpi kizopna limhoih lak ding uhhi. Kitenna in Khazih leh pawlpi kizopna limhoih ahi hi. Pa leh Nu in makaih keileh, ahih keileh ngongtatna tawh makaih leh, atate pen mite’ muhna ah Khazih limkhial alak ahi uhhi. Pasian in tate pen limtak a makaih ding hong sawl hi (Deut. 6:7). Tate’n a lungsim khempeuh uh tawh Topa a it theihna dingun Nu leh Pa in hilhding hi. Pasian kihta, it in ki pum-aapna neithei dingin hilh ding hi.\nDeut. 6:7 sungah, Pasian in a mite adingin a bawlsak nalian khempeuh, Israelte in naupangte tungah tuam hilhpha mahmah dingin vaikhak hi. Tangthu lian mahmah gen ding nei uh himah leh, eite, singlamteh khit anungtate in, tua sang hoihzaw tangthu inei hi. Tua mah bangin cina bawlna thukisinna cihte peuhmah, Pasian’thuman tangkona leh Khazih tawh kimeeltheihna dingin naupangte lampi sialsakna ahi hi. A tawpna ah phaltakin i piakkhiatna ahi hi. Amau hong khankhin uh ciangin, amau mahun Pasian’ maiah dawngkik ding uhhi.\nMangngilh loh Na’ng\nIsraelte kamciam gam a lutma un, Moses in kam a vaikhakna ah, alamdang mahmah Topa’ makaihnate, amau adingin Topa’n a sepsaknate mangngilh lohding in vaikhak phapha hi. Thuhilhkikna limlim pen Moses in a nunungpen teci panna vive ahi hi. Kum tul tampi lai akigelh hi a, nuntakzia leh ngeinate tulai huntawh kibanglo mahleh, i zattheih veve ding vive ahi hi.\nThuhilhkikna 6 simin. Christian pilna bangciang bangpeuh hong musak hiam? I tatebek hilo a, Pasian leh alian hong gupna atheilo tetungah thuhilh ciangin bang bulphuh theih ding namu hiam? Kidop ding e bangthu omhiam?\nAmau lakah abulphuh mahmah dingun alamdang Pasian’ nasepsakte naupangte tungah hilh ding uhhi. A kidop dingun, Pasian’ sepsaksa khempeuh mangngilh loh ding cihthu ahi hi. Nu leh Pa in naupangte tungah Laisiangtho hilh ding mawhpuak nei masa pen a; amau mahmah zong tua thute nuntakpih pah ding leh, naupangte tawh zong hun zangkhawm ding uhhi.\n“Naupang’ Sia masapen a Nu ahi hi. A moilai leh a khantoh manlang laitakin a Nu’ khut sungah mawhpuak lianpi omhi.”—Ellen G. White, Education, p. 275. Tua hun laitakin Pasian’ itna leh kamciamte hilh ding hun hoihpen ahi hi. Naupangte tungah Pasian theihna leh akamciamte hilh na’ng hun tuamseh lecin, namailam innkuan bangkua omzia ding avaihawm nahi hi.\nHih simin: “Na tate tungah limtakin nahilh dinguh a, innsunguh ah natut ciang, lampi ah napai uh ciang, nalup uh ciangleh nathawhuh ciangun tua thute nagengen ding uhhi.” (Deut. 6:7). A thubulpi bang hi a, Topa omtakpi ahihna naupangte bek hi lo, cimahmah in phawk ding bangzah thupi ci hiam?\nNgaihsutbeh Ding: Ellen G. White laigelh, Education laimai 275- 282, “Kiginkholhna”; “Sepkhopna,” laimai. 283–286 leh “Temperance,” laimai 287–297 cihte simin.\n“Naupangte a neulaipan a goldong hoihtak hilhpil sitset dingin nu leh pa kiging sitset ding hi. Nu le pa mawhpuakte puakma in, pumpi ci leh sa khantohna thukhunte atheih mahbangun, lungsimlam khantoh theihna thukhamte zong theihphot kul hi.”—Ellen G. White, Education, p. 276.\n“Pankhop sepkhopnapen innkuan sungpan Nu leh Pa mahin panpah ding hi. Naupangte hilhkhawm in hanciam khawm tawntung ding uhhi. Pasian kiangah ki aap uh henla, Ama’ huhna tawh kipkhawm tawntung ta uh hen. Hih thusinna apia ding Nu leh Pa in, Siapa a mawhsak theite hi lo ding hi. A naupangte lunglutnate leh sang ki-ukna thukhamte telsa in, amau mawhpuak a huh Siate nangawn zahtakna a piatheite hi ding uhhi.”—Ellen G. White, Education, p. 283.\n1. Ta i nei a neikei zongin, munkhatah hunbit in teengin, mite tawh i kizom hi. Nang teenna mun peuhah, mitawh kizopzia ding, teci panzia ding cihte tukaal sinna sungpan bangpeuh namu hiam?\n2. Pilna bel hoihsa tek lel hang. (Pilna kua’n langdo zo ding?) Tuabang ahi tawntung diam? Pilna in thusia a suakna bang limciing omhiam? A lehpai limciingte tungtawnin pilna ahoihna gentheih ding bang omhiam?\n3. Wednesday sinnapan phaltakin piakna isin hi. Khangnote hong khangtak ciang leh khangham sate mahmah in, a khangnolai vua ihilh tawntung Pasian’ thu phawkding a khentatuh kul ta hi. Nu te Pa te leh a dang khatpeuh in, midang tungah teci a panding uh ciangin phaltakin piakkhiatna a neihtheih dinguh bangzahin thupi hiam?\nTags: ssne, ZSL\nPrev post SC 10: Pasian Theihtelna\nNext post ZSL 3: THUKHAM IN SIAPA


url: =Nitumna gamte leh Sente’ khantoh/ kiamsuk nate gal-et na ~ Khup Lian Thang :: ZOMI DAILY\nposted on 1 April 2018 at 12:40 am Lomkholna: Article, Khuplianthang\nNiall Furguson (Professor of History at Hardvard University) in leitung tangthu te akankan khit ciangin,“Tu laitak leitung aa a nungta lai eite in a beisa ong nusia sa ih pu ih pu sawnte’ tuahkhak sa thute ih awlmawh kei lua a, ih kan kei lua hi. Amau tuahkhak thute tungpan in pilna ih la kei lua hi” ci-in a lunghimawhna gen hi. Amah mah in,“Tu laitak leitung mimal phazah pen leitung ah a om ngei khin limlim mimal pha zah ii 7% bek ki hi-in, ong nusia sa a paisa 93% te ii tuahkhak thu, amau tangthu tuanthu te ih awlmawhloh phamawh hi. Ni danglai thute pen apiang taktak thute hi-in, a beisa aa thu paizia leh pianzia dante mah, mailam ah ong piang ding ahi hi. Tua ahih manin tangthu te ih kan kikna leh sin kikna pen a beisa thute a sin kik cih ciang bek ihi kei a, leitung nuntak khuasakzia, ong pailai ding ih nuntakzia dingte a sin kholkhol ih hi zaw hi” ci in gen hi.\nNi tumna lam aa kumpi gam lianpi te\nBC 27 kim aa kipan in Roman Empire ong kipan in a ukna gam pen zai mahmah hi. Tu laitak leitung gamlim tawh hileh Europe gam khempeuh, Middle East gam leh Africa leilu lam gam dongin a gam zai uh mahmah hi. AD 364 pawl ciangin Roman Empire pen khenpi nih ki suah hi. Ni suahna leh nitumna Empire ci-in kikhen a, nitumna Western Roman Empire in Rome (tulai tak Italy te khuapi) pen khuapi in nei a, ni suahna lam Eastern Roman Empire in Constantinople (tu-in Istanbul kic in Turkey gamhuam ah om) khuapi in nei uh hi. Nitumna lam Empire pen AD 476 ciangin a gamveng te in na do mangin a Empire bup ong bei lawh hi. Ahih hangin nisuahna lam Roman Empire (Byzantine Empire zong kici) pen ki zom toto suakin AD 1453 kum dong agam uh kip hi. AD 1453 ciangin nisuahna lam pan in Turkey te’makaih Ottoman Empire te in na do uh ahih manin nisuahna Roman Empire zong ong bei ta hi.\nNitumna lam Roman Empire abei khit (AD476) ciangin hih Roman Empire mun pan in gam tampi ong piang khia hi. Hih minam leh gam neuneu te pen palang gawp in, gal leh sa in ki nei in gam khat leh khat minam khat leh khat ki dodo mai uh hi. Tua ahih manin tangthu ah AD 500-1000 kikal pen nitumna gamah khim zing hun (The Dark Age) ci-in ki ciamteh hi. Tua pan in damdam in ong kikhel to uh a, AD 1500 khit aa kipan a khantohna uh ong manlang mahmah in, kum 500 sungin (AD 1500-AD2000) pilna siamna thahatna bulphuh in khangto mahmah uh hi. Tua hang mah in zong amau gamte in leitung bup kum zalom 3-4 (AD 1600-2000) sung bang uk uh hi. A diakin Myanmar gam, Zogam a uk ahi United Kingdom (UK) leh a dangdang, Portugal, Dutch, France, Spain, Austria, Belgium, Italy, Germany, Russia, a nunglam teh USA ong kibeh lap in hih gamlian 11 te in leitung a uk phial cih theih ahi hi\nAD 1500kum ciangciang pen pilna, hauhna leh khantohna lam ah leitung nisuahna lam ahi adiakin Sen minam te pen nitumna lam gamte sangin na khangto zaw uh hi. Pilna, van leh nate bawl siamna ah Sente na khangto mahmah in, ganan(Mathematics) lam pilna ah India te, Aksi leh Ni tawh kisai pilna lam ah Arab mite cih bangin a pilpen na hi lai uh hi. Sen gam aa om leitung aa minthang mahmah ahi The Great Wall pen zong BC 700 lai pawlin Sen kumpi masate in galnan na dingin na lam ta uh hi. Ama nungah ong khang kumpi te in na zomzel uh a, a tawpna ah Ming Dynasty (AD 1368-1644) sungin nakpi takin na lam a, asauna 13,171miles bang ahih manin mihingte’ bawl lakah a thupi pen khat in kiciam teh hi.\nSente’ kumpi inn minthang mahmah ahi akumpi innpi (Forbidden City) pen AD 1406-1420 kum sungin kumpi Yongle Emperor in Ming Dynasty sungin na lam in, a pilna leh a siamna pen sang mahmah ahih manin leitung bup in zong tuni dong mahin thupi kisa hi. Tua hun laitak in leitung ah khuapi lianpen Sente khuapi Beijing hi-in mi 600,000 (6 lakhs) bang teng dingin ki ciamteh hi. Tua hun laitak in leitung ah khuapi lianpen 10 lak ah 9 pen nisuahna lam gamte ah om in, nitumna lam pan in France te khuapi Paris bek kihel zo a, mi 200,000 (2 lakhs) bang a teng dingin ki ciamteh hi. England te khuapi London ah mi 50,000 bek om dingin kiciam teh. Sente khuapi te tawh kikhai mahmah hi.\nVan thak na thak bawlna lam ah zong na khangto mahmah uh hi. Laidal zong Sente bawl masak hi-in, Lai khetna (Press) set pen kum zalom 11 paw in Sente na nei na zang khin uh hi. Germany te’ muh khiat leh a zat uh pen kum zalom 15 pawl ahih manin Germany te sangin kum 400 bang na madawk zaw uh hi. Tua mah bangin Sik tawh aki bawl lei (Iron Suspension Bridge) pen 1781kum aa English te’ bawl The Iron Bridge@Rive Severn in a ki ciapteh hangin, AD 65kum in Sente in Sik-lei (Iron Bridge) na nei khin thamtham uh hi. Sik huanna, a siangtho sakna tawh kisai pen Sente in BC 200 laipek in na zang khin uh a, English te in AD 1709 in Coalbrookdale khua ah sikte a tuisak ahuanna na zang pan uh hi.\nHih bangin sikte huantui in a utut in a zat theihna hangin England gam ah set vante’ khantohna (Industrial Revolution) kipatna na ong hi hi. AD1788 pawl kum khat sungin England te’ Sik (iron) bawl zawhzah pen, Sente in AD1078 pekin a bawl zawhzah uh zong phazo nai dek nailo hi ci-in ki ciamteh hi. Siam-gat-na zong Sente in na pan khia masa in, kum AD1300 pawl in Italy gam leh nitumna gam lam ah na zuakzuak ta uh hi. Thauvui zong na bawl masa na mukhia masa uh a, Sente in bel a ni thupi a pawi thupi ciangin a zat ahi Losan dingin na bawl uh hi. Hih thauvui te pen nitumna gamte in thautang leh galsimna thau in zang uh a, tua tawh a gam uh na kek uh hi.\nSente pen Lokhawh sing puak zia, mehteh mehgah ciin zia cih te zong na siam mahmah leh na khangto mahmah uh a, kum zalom 13 pawlin lokhawh zia ding laibu bang na neizo zezen uh hi. Tua hun in nitumna lamte in tua bang dinmun na hi nai vetlo uh hi. A thupi penpen ahi, a thu ngaihsutzia (Philosophy) uh zong sang thei mahmah a, Confucius thuzui leh ngaihsutzia in deep mahmah ahih manin picing mahmah thei mahmah uh hi. Tua teh zatui lam pilna zong, siam thei mahmah uh ahih manin tuni dong mahin amau ngeina zatui te leitung bup ah ki lim zat mahmah lai hi.\nSente galkpa mang ahi Zheng He in AD 1405-1433 sungin Tembaw lianpipi bawla, tua tembaw te tawh leitung gam tuamtuam ah 7 vei bang na zin khin ta hi. Nitumna lam gamte’ zin khiat kipat sangin kum 100 bang na manlang zaw hi. America gam amu khia Spain kumpi sawl Christopher Columbus pen AD 1492, nitumna lam panin nisuahna a zin masa Portugal minam Vasco Da Gama pen AD 1497 pawl hi pan ahih manin Sente pen na pusuak khia masa zaw, thu na mu masa zaw tham hi. Galkap mang Zheng He in a khualzin lai in a zat Tembaw pen 400ft bang sau in ki ciamteh a, tua ahih manin America amukhia Christopher Columbus’ zat Santa Maria Tembaw sangin a zah nga bangin golzaw hi.\nGalkap mang Zheng He in Tembaw tawh khual a zin ciangin nasem mi 28,000 bang tawh zin ahih manin, leitung galpi masa ciangciang ah amah a demzo a om vetlo ahi hi. A langkhat ah Christopher Columbus in America amukhiat lai in amah tawh tembaw nasem mi 89kim bek tawh zinkhia zo hi. Zheng He a khualzin 7 veina bangin Africa, South America, Australia, Greenland, Russia Siberia cih bangin leitung mun khempeuh phial a kim vel khin-in ki ciamteh hi. Portugal mi Vasco Da Gama in khualzin in apai na ah, Africa gamkhat ahi Malindi (tulai tak Kenya) gam a tun uh teh, Sen minamte honthat na om hi. A theih theih teh tuama kum 100 pawlin Sen galkap mang Zheng He ii tuilam tawh khual zin lai in Tembaw akisia aa a ciah theilo pawl na hi hi.\nSente nungtolh na\nAD 1424 pawl ciangin Sen kumpi Yongle Emperor ong si ta a, a kahthak kumpi te in hih bangin khualzin khiat ding leh mun dang gamdang tawh kizop ding kham hi. Galkap mang Zheng He leh ama nasep sa te nangawn ki thupi bawl nawn hetlo in, a sihna bang akician hetlo leh khasiat huai takin a nuntakna bei lel hi. Bek thamlo in kumpi’ phalna omlo in tembaw tawh khual a zinte zong man uh hi. Tua hun pan kipan in Sente pen kuamah tawh kizom nawn mello uh hi. A gam sung uh ah mimal zong ong tam semsem in, neek leh dawn ding zong ki cing zolo in haksak tektek uh hi. A kumpi te in a uk dan siam zolo ahih manin kumpi langdo te zong ong thahat semsem hi. A gam sungah cinatna, kialpite tungin haksat tuamtuam tung ahih manin agam uh buai semsem hi.\nAD1580-1650kum kikal sung bekbek in agam mimal 100 ah 40 bang pen Kialpi hang, natna hoihlo tuamtuam hang leh gal kido na hangin bei mang hi. 1793kum ciangin British te 1st Earl Macartney makai in Sen kumpi Qianlong Emperor tawh ki mu dingin pai uh hi. Tua aki muhna ah, Sen kumpite in gamdang gam tuamtuam te tawh sumbawlna leh khantohna tuamtuam a sep khopna dingin zawn uh hi. Amau sangin a khangto zaw nitumna lamte’ bawlsa ahi van hoih na hoih tuamtuam te lak in, a zolbawl uh hi. Ahih hangin a kumpi pa in,“Ka gamah bangmah kisam lo hi ung. No bawlsa van leh nate zong ko aa dingin thupi lo hi” ci-in dawng kik ziau hi.\nA gam hong nuamlo in, gamdang kumpi gamdang mite tawh sumbawl pai bawlnate khak tan cip hi. Hih bangin a om tentanna hangin hun khat lai-in pilna siamna khempeuh a pian khiatna, na hoih nono a bawlkhia ziahziah, AD 1500 pawlin leitung ah gam hau pen leh a khangto pen, gam thu pi mahmah dinmun pan in, a nungta liamliam kumpi gam khat ong suak hiau hi. A sawt lo in, British te in Opium (beng) zuak leh zangsakin in tua tawh a Sen mite khim hi. 1839kum ciangin England te in Sengam ah a deih bangbangin sungtom pusuak in amau deih bangbangin Sen kumpi nial ngam lo hi. Hun khat lai in leitung ah a hau leh a thahat mahmah, apil mahmah gam pen tu in gam neu khat ahi lel England te cih bangbang in gamta hiau uh hi.\nNitumna lam gamte (gam 11) dinmun leh khantohna (AD 1500-2000)\nAD 1500 hunpawl nitumna lam gamte’ dinmun en dih ni. Leitung bup ii a leitang 10% bek amau neihsa ahi hi. Mimal pen leitung bup ii 16% bek ahi hi. A neih leh a lamh ahauhna pen leitung bup ii 43% ahi hi. Leitung khuapi lianpen 10 lak ah 1 bek amau kiangah om hi. A gam mite nuntak khuasak zia (living standard) pen Sente, nisuahna lamte sangin niam zaw leh zawng zaw mahmah uh hi. Ahih hangin tua zawh kum 400 khit, AD 1900 ciangin a khantohna pen lam et ngam huailo phial zah dingin khangto uh hi. Leitung bup ii a leitang 58% pen amau neihsa suak hi.\nAmau ukna sungah a teng mimal pen leitung bup mi phazah ii 57% pha hi. Leitung gamte’ neih leh lamh hauhna khempeuh ii 79% pen amau neihsa hita hi. Leitung khuapi 10 lak 9 pen amaute kiangah om in, khat bek nisuahna gam lam ah om hi. Tua pen Sengam zong hilo in Janpante khuapi Tokyo ahi hi. Galpi nihna hun lai in Bristish te bekbek in leitung ii leitangh 23% bang pen amau ukna ah om hi. Tua hangin nitum ngeilo kumpi ci in kiciam teh hi.\nA gam uh lian semsem in, ahauhna uh zong khang semsem hi. Tua hun sung mah in nitumna gamte ah nate’ thute kantelna leh theihtelna (Science) khangto mahmah hi. Issac Newton, Albert Einstien cihte khang khia hi. Nite, khate, aksi te thu a kanna lam ah khangto mahmah hi. Leitung dang tuamtuam te mukhia uh a, agamla etna (telescope) te mukhia in ki zang ziahziah hi. Ngaihsutna thak muhna a thak (Reaissance) hun (AD 1400-1700) hi in, Music lam, Limsuaihna lam, leh lai lam ah zong nakpi takin khangto uh hi. Tua te in tuni dong mahin aki gengen khantohna te ahi hi. Setvan tuamtuam, meileng, motor, meitha, phone , vangleng cih bangin setvan tawh mihing te noptuamna ding leh amau hauhna dingin na lianpi tampi mukhia semkhia uh hi.\nAD 1367-1371 kikal in natna lianpi Plague nata hangin nitumna gamte mimal ii 60% bangin sih lawh a, tua hangin leitung gam mimal pen 70-200millions bangin sih lawh dingin ki ciamteh hi. Nasia lua ahih manin tua hun pen The Black Death ci-in lipkhap huai takin tangthu ah ki ciamteh hi. Hih bangin Leitung ah natna lianpi sihna lianpi a paingsak thei natna gilo tampi tungah, amau muh khiat zatui pilna te in damna ngahsak in, mihing te a khan uh zong sau zaw pah hi. Plague natna te ong om kik zelzel himah leh zatui pilna ah khangto mahmah uh ahih manin amsa zah in suksia nawn lo hi. Gal leh sa zong tam mahmah leh natna hoihlo tam mahmah ahih manin AD1500-1700kum in mihing khat ii nuntakna pen ahuampi kum 30-34 cih dan bek hi in, AD 1800 khit zawh ciangin mihing nuntakna khan sau tektek in, kum 50, kum 70 cih bangin zatui pilna akhantohna leh gal leh sa akiamzawkna hangin mihing nuntakna sau tektek hi ahi hi.\nA khantohn ma un neek leh dawn zong alim a al leh a kisam pente ne zolo leh thei nailo uh ahih manin AD1700kim in France te a tun sanna (average height) uh pen 5’-4 ¾” kim bek sang uh hi. Tu laitak Zomite zong tua dan hi kha ding hi. Ahih hangin ong khangto in tu in ahih leh ahuampi in 5’-9” bang sang ta uh hi.\nNitumna lam gamte khantohna a hang (AD 1500 khit)\nNitumna lam Roma Empire a bei khit ciangin gam neu tampi takin kikhen uh hi. Gam khat leh khat kidemna, ki do gal leh sa khauh pai mahmah hi. Tua ahih manin amau gam ii hauh semsem na ding, a thahat semsem na dingin lampi ong zong ngeingai ta uh hi. Spain kumpi pa sawlna tawh Christopher Columbus in America lamah, Portugal kumpi sawlna tawh Vasco Da Gama in nisuahna lam, cih bangin gam kek kipan in kidem ngeingai uh hi. Sente hat lai in amakai galkap mangpi Zheng He dan mah in tuipi tungah zin kipan ziahziah uh hi.\nA ki lamdang khat ah Sente galkap mangpa Zheng He a zin lai in minam dang leh gam tuamtuam te tungah amau Sente’ pilna hauhna tangko in, tua minam leh gamte in ama kumpi (Sen kumpi) pa zahtaakna apiakna ding pen a nasep pi ahi hi. Tu in nitumna gamte in a khualzin ciangin tua bang hilo uh hi. A tuntun na gam ah sumbawlna phualpi ding hong uh in, a siksikna leitang pen amau aa suaksak uh hi. Gentehna: Portugal te in Sente leitang khat ahi Macao pen Sente tungpan ngen uh a, sum bawlna phualpi dingin zang uh hi. Sengam pen amau ii sumbulna phualpi suaksak uh hi. Bek thamlo in amau maiah a madawk Sente bang hilo in ami masa, aphul khia masa Vasco Da Gama pen 1524kum in a khualzin laitak in India ong si ahih manin hoihtak in pibawl uh a, agam ah ciahpih vingveng in thupi tak vui uh hi.\nPortugal te bang mah in France te in Ameriaca gamte/Africa gamte, Vietnam/Combodia/Laos etc.., Spainte in Phillipine gam,South leh North America etc..,British te in –India-Myanamr-Malayisia-Singapore-Hongkong-Middle East gamte-Africa- America etc..gam te, Dutch te in Indonesia etc…, leh Germnay, Italy, Russia, Austria hih nitumna gamte in gam kek in, agam hauhna ding a thahat na dingin lampi nawt in hanciam ciat uh hi. A tuntun na gamte ah sumbawl in na hoih na manpha tampi a gam ah ciahpih uh hi. A thupi pen ah khat leh khat kidem uh in, hanciam uh in, mun dang leitung muntuamtuam tawh nasem khawm mapang khawm uh ahih na hangin, hih bangin kum 500 sung bang leitung a uk amadawk ahihna ahang thupi pen khat na hi hi.\nSente kiamsukna leh nitumna gamte khantohna pan pilna\nGalpi nihna khit nitumna lamte Democracy tawh ki-ukna lamah tha khauhsak semsem in, Russia leh Sente leh Yogoslavia te in Communist ki-ukna tawh a gam uh hong ki-uk ciat uh hi. Democracy ki ukna a zang nisuahna lam pan Japan te zong nakpi takin khangto in 1950kum khit pawl ciangin nitumna gamte pha zo ziau uh hi. Sengam pen khantohna leh hauhna lam manawh zo hetlo in ong zawng mahmah uh hi. A biakna a ngeina tampi te hangin a zawng hi ding cih upna hangin Cultural Revolution (1966-1976) sungteng in a ngeina hoih tampi tak zong phiat uh hi. Ahih hangin khangto tuanlo uh hi. 1976kum, Sente makaipi Mao Zedong ong sih ciangin Deng Xiao Ping leh alawmte ong khang khia in, a gam ki-ukzia leh sumbawl zia te ong laih mang uh hi.\nA tom in gen leng a gam uh ki hongin, midang gamdang tawh nasem khawm in, gamdang sumnei te khempeuh a gam ah sam in, sum bawl paibawlna anop na dingin lampi te hong uh hi. Tua dan in ahon theihna dingin ki-ukzia zong tampi laih kul ahih manin laih to mang uh hi. Tua hun pan kipan in agam uh ii sumbawlna ong khangto hanhan hi. Tu in ahih leh leitungah sumbawlna lam ah gamlian nihna ong suak ziau ta hi. A sawt nawnlo 2030kum pawlteh USA nangawn zong a makhelh in leitung ah gamhau pen suak dingin ta ding ci-in ki gen hi. Kum 500 sung nitumna lam gamte thuneihna, a hauh nate uh tu-in Sente in apha zo ding suakta ahih manin tangthu ong ki khel toto hita hi. Hih bangin kum 500 khit teh tangthu lianpi a khelzo Sente makai Deng Xiping ii thugen pen ciapteh huai mahmah leh hih in amau’ kiamsukna leh a khialhna na lak khia hi. Ama genna ah;\n“Gam khat peuhin a kongkhakte khakin amau bek ii tha tawh a ding sawm hangin khangto ngei vetlo ding hi. Tua bangin tuam dinna ii ahoihlohna pen ka thei kha khin a, ka pu ka pate in zong na tuakkha uh hi. Kumpi Yongle (Ming Dynasty) khanlai (AD1402-1424) pawlin ka gam uh pen kihong in, mundang gamdangte tawh kizom in, kumpi ki ukzia ki hong ahih manin ka khangto mahmah uh hi. Kumpi Yongle asih khit pan kipan in ka gam uh kiatna lam ah a manawh pah hi. Ming Dynasty pan in Opium (beng) gal kipat dong (AD 1500-1800 pawl) kum 300 sung bang pen ka gam uh kongkhak ka kikalh cipna hangun zawnna khempeuh ong tung a, thanem mahmah kahih man un British te in Opiums (Beng) tawh ka gam ah onglut in, ong khim uh a, ahih hangin bangmah ki cih thei kei uh hi.\nAmau cih bang leh deihna bangin ka gamta uh a, Hongkong leh Macao (Portugal) tuikulh zong amau zat dingin ka kawmkha lai uh hi. Kum 300 sung ka gam makaite in kongkhak a khak cipna hangin ka gam uh zawngin, nung tolh in, khuamial sungah lam pai bangin haina in ong tuam cip hi. Khantohna ih deih takpi leh, ih ngaihsutnate ih gam ii sumbawl paibawl na kongkhak te hongin, gam khempeuh leh minam khempeuh tawh na ih seploh ziahziah loh phamawh hi” ci-in Sen gam a khangto a thahatsa gam pan in a kiamsukna , a makaipi pa genna tungtawn in tel tak in ki mu thei hi.\nGam lianpi te khantohna leh kiamsuakna apiang sak thu laigil\n1) Why Nation Fail cih laibu sungah lai-at te in, gamte a khantoh dingin gam ii leitangh kiphah zia, gam ii leisung sumpaing neihna, gam mite ii ngeina biakna upna pau leh hamte, leh gam makaite khat ii haina or gammite haina hangin gamte khangto kiamsuk cih omlo, tuate in thu khen masa lo hi ci hi. A thupi pen in a gam kumpi ki ukzia, sumbawl paibawl na vai tungah kumpi thunei te sepzia bawlzia leh a uk kumpi makaite deihsak na tungah kinga liuleu hi ci in gen hi.\n2) Tua ahih manin hih bangin gamkhat ii kalsuan zia kikhel na apiang sak ding a thupi pen in gam ukna makaite, a gam sunga om kipawlna tuamtuam (Instituition) tuamtuam makaite na hi hi. Ki ukna thunei kumpi kipawlnate or party te kalsuanzia (Policy) tung tawnin Sen kumpi gam kiamsuk in, tua te hang mah tawh a Sengam khangtohna lam manawh kik hi.\n3) Nitumna gamte ong khantoh masakna a hang pen, suakta takin mipite nungta khuasa thei in, a gam kumpi te a gam makaite mahmah in a mipi te panpih in tha pia ahih man ahi hi. Tua mah bangin a gam mite in a kumpi aa dingin na lianpi pi sepsak ding lawp mahmah pah uh hi. Suakta takin pil sinna, suakta takin thu ngaihsut theihna, suakta takin nuntak khuasakna, suakta takin sum bawl pai bawlna, hih te hangin nitumna gamte khangto in, zatui lam pilna, nate thute kankhiatna, cihte ah alungsim uh ki hong mahmah in na thak thuthak te mukhia phuangkhia ziahziah uh hi. Tua in huahna thuneihna pia in, tua in nitumna gamte nuntakna sang khai hi.\n4) Tua paizia ki ukzia mah bulphuh in nisuahna lam pan Japan, Korea, Singapore,Taiwan leh India gamte in nakpi takin mite tawh mapang khawm nasem khawm, kumpi in panpih a gam uh hong mahmah uh hi. Tua hangmah in hih gamte in nitumna gamte tawh liangko kikim zahin khangto in nuamsa uh hi. Tu in Sente in zong nungzuih toto ta hi. Tuma kum 500 sung nitumna gamte khut sungah na khempeuh aom dinmun pan in tu in ahih leh nisuahna leh nitumna gamte thahatna ong kikim ta pian a, anih tuakun aki kihta zaw om nawn lo hi. Amun agam aminam tungah kinga lo in, ki makaihzia, sep khop pankhop kalsuan zia tungah a kingah na gige zaw mahmah hi.\n5) Makaite in kikhelna apiangsak zawh kei leh kikhelna apiangsak ding pen mipi te hi kik leuleu hi (Aung San Suu Kyi). Mipi mimal kim ciatin pilvak takin khuadak in, pilna theihna a behlap ding thupi mahmah hi. Gam leh minam te mailam khantohna ding ahih nak leh makaite cih khempeuh pen 100 ah 100 man cih bang omlo ding ahih manin, amau cih bekbek zui pah henhan lo in, a sia apha kan siam ding zong thupi mahmah ding hi (Kawlgam dinmun). Makaite kisapna kicin lahnate panpih theih ding zong kisam mahmah hi. Makaite in zong mipi husa ngai in, amau cih bek ci tentan lo in, mipi piak ngaihsutnate a laktheih a zat theih ding zong thupi mahmah ding hi. Mao Zedong a hat sung teng, Deng Xiao Ping in kikhelna bangmah sem theilo hi. Sep theihna zong kipia lo in kinawl khin lai hi. Gam leh mipi te akhualna in lungkia lo in lungduai takin na ngak a, ama hun a tun ciangin damdam ong Sengam ong khel to hiathiat hi. Et teh huai mahmah hi. Mao Zedong in Deng Xiao Peng kikhelna tawh kisai a ngaihsut paikna na gen kha hileh hih sangin khangto baih zaw lai ding hi.\n6) Gamkhat or kipawlna khat or na khat peuhpeuh ah kikhelna aom khit ciangin, hih kikhelna a kipsuak theihna ding, sawtpi a kiman theihna ding, sawtpi a ki mang khantohna a hih theih dingpen a kal nihna hi-in hih pen athupi penpen ahi hi. Gam leh minam vai makaite bek hi nawnlo in, kumpi nasem kipawlna tuamtuam te, biakna kipawlna tuamtuam te, sang naupang kipawlna tuamtuam te, CSO kipawlna tuamtuam te, mipi tangpi nautang mipi kipawlna tuamtuam te, Media te, etc…cih bangin mipi mimal khempeuh in picing tak leh pilvang takin a puah khawm zuun khawm in, itna deihsakna tawh kalsuan khop ding ahi hi. Tua pen nitumna gamte khantohna bulpi and a khantohna a kip akho sak thu bulpi te hi hi.\n7) A thupi pen ah hih bangin kalsuan na ah ki telsiamna neih ding thupi penpen hi. Makaite leh nungzui te ki theihsiamna neih ding thu pi. Makai le makai kikal ki theihsiamna thupi ding hi. Mihing pian zia, sinna theihna, ngeina cihte pen ki bang sitset ngeilo ding hi. Tua ahih manin sepna bawlna gam makaihna kipawlna makaihna, nasepna te ah ngaihsutna nih leh thum a om toto thei ahi hi. Khat ii muhna bek aman pen cih om thei ngeilo hi. Tua ahih manin deihna bulpi pen ahi gam leh minam kipawlna khantohna ding cih ah kipum khat dingin, sepzia kalsuan zia ah ki theisiamna tawh kalsuan ding ahihi.\n8) Ngaihsutna, kalsuanna khat ah kua mah paulo phunlo in ki thukim diam theih ding ahoih pen ahih hangin leitung ah tua bang aom theilo ding ahihna abeisa tangthu te tungtawn in ki mu khin hi. A om phial leh zong tua in koi gam mahmah khantohna ah tun ngeilo hi. A hoihzaw ding deihna tawh ngaihsutna kipia in, a hoih lam in ki nialna ngaihsut piakna neih dingpen khantohna dingin a kisam thu bulpi hi zaw hi. Langpan lehtatna leh ahoihzaw ding deihna tawh ki nial ki dawnkikna (Mao Zedong leh Deng Xiao Ping) pen Zomi te in khentheih siam ding hun mahmah ta hi. Tua a khentheih nakleh minam sungah, makai leh nungzui kikal ah ki theihsiamna, ki itna khang semsem ding kipumkhatna leh khantohna in pelmawh ding hi. Lungdam, Khup Lian Thang\nCivilization (The West and the Rest), Niall Furguson\nWhy Nations Fail , Daron Acemoglu and James A. Robinson\nPrevious: Penang ah Motorcycle 42 leh Motor 4 meikangtum\nNext: Zeisu sisan vangliatna zangin\nNgaihsun pha pha ni\nSingapore Airport ah palik tetawh akitawng Australia gammipa 11 Charges tawh thu kibawl


url: =JONATHAN SIMKHAI Layla Top in Lilac Print | FWRD\nShare Layla Top on Facebook\nShare Layla Top on Pinterest\nOur Style No. JSIM-WS202\nManufacturer Style No. 320-2009-P


url: =Namin bangcih nasawm hiam? - Zomi Community Network - Your Network\nNamin bangcih nasawm hiam?\nPosted by Tg. Thangno on September 28, 2010 at 2:15am in Zomi & Zogam\nTuni ka case worker nu in na greencard siau ding kipanta ding namin na laihnop, na behlapnop a omhiam? hong ci..kong dotna ahangin mi khat in kamin ka laihnuam hongci a hihman hi..ci-in honggen hi..\nHih lai kongat na a hangin UNHCR ah min i piak ciangin i min taktak i piak kei leh zong i laih tengtung loh ding mah hipah leh hoihding in um ing..\nMite in i min maanlo i zatlam hongtel lua liang uh.\nKeizong ka innteek te in nang namin taktak mah hiam?\nMi pawlkhat minmaanlo azang tammahmah aih cia..ci-in hong dong uhhi.\nA mau pen buailo na pi'n ei pen zuaugen minam a hongki ciapteh lohding uthuai penhi..\nnang e bangci nangaihsut?\nPermalink Reply by Cingbawi on September 28, 2010 at 3:30am\nMin laih theih ahih bilbel leh thupi e. Kawlgam bang ah min laih na ding baih hetlo hi ven. Gam dang a thupitna tua teng mah hi. A hih hang min laih ding hi zaw maw, min tatak a zang ding hi zaw maw cih khat?\nPermalink Reply by Tg. GT on September 28, 2010 at 8:11pm\nHih bang in gamdang tung khinsate in no ma tuah thute leh, na haksatnate uh nong hopsawn uh ciang in ko a tung nailote a ding in tampi tak thu theihna leh, phattuamna, kiginkholhna hong nei sak hi. Thu leh la tampi hong hawmsawn lai un. I Zomi minam bup a ding in tampi mah hong huh ding thu leh late hi. Lungdam e.\nPermalink Reply by ZIRC on September 28, 2010 at 10:20pm\nGamthumna tun khit ciang min laih na ding vai tawh kisai in a nuai a dan in theih ding leh, a diakdiak in u lian (officer) te kiang ah gen ding, theih sak theih leh hoih ding hi. Kumpi lam pan u liante in min behlap ding, min laih ding hong dotna a hang pen gamdang pen i paikhiatna gam banglo in suahtakna, eima deihna leh i lunggulhna khat pulak theihna "suahtakna, human rights" a omna mun ahih man in i lunggulhna dungzui in puah theih pawl khat om hi. Tua hamphatnate zat siam na ding leh zat theih na ding in, lunggulhna i neih leh ci in U lian lamte in "min na behlap nuam hiam, min na laih nuam hiam, innkuanpihte min laih na ding etc." ong dong ahi hi.\n1. Min behlap theihna\n-Min behlap ding cih ciang in a diakdiak Kawlgam pan a pai galtaite, gambelsiaute in "family" min ki neilo zaw hi. A neite in zong ki zang khinlo hi. Ahih hang in i tunna gamte in "family" name or "last name kibang" pen a ki zang ciat ahih na dungzui in dotna a om ahi hi. Tua mun ah Zomi te a ding in i family name bang hi ding hiam?\n-Family name cihciang minam min acihna hilo hi cih i theih ding zong kisam hi. Tua ahih man in family pawl pawl khatte in a pate min nunung a zang zong om hi. Tua zong hoih pah hi. Pawl khatte in behmin a zang zong om hi. Tangzai zaw bek ven behmin zat zong a hoih khat hi. Tua ahih man in Zomi khempeuh beh leh phung neilo kuamah omlo ahih man in, mi khat, ei pau a thei a, a thei kei zong in, na kiho pih a, na kiho pih man kei zong in a min namuh nak leh "beh" min a om nak leh Zomi hi cih kithei pah hi. Tua ahih man in Family name ding i koih nop leh "beh" min ki koih thei hi. A diakdiak India lam a om Zomi te in tuma kum tampi lai in nana zang khin uh hi.\n2. Min laihna vai ah\n-Zomi refugee lak ah min laih cih pen a tatak in min laih hilo zaw a, min tatak zang cih ahi zaw hi. Min tatak zat ding cih ahih leh bang hang in UN a lut masak lai in ama min tatak zang masa pah lo hiam cih dotna om thei hi. UN a lut tung in min tatak a zat masak lohna a hang pawl khat om hi.\nA. Min tatak zang leh Kawlgam a a omlai a sanggam, innkuanpih, meltheih te I security ding ngaihsutna leh khualna ahi hi. Tua ahih man in UNHCR zum ah min piakna a neih uh ciang amau min tatak a pialo uh ahi hi. Amau min tatak lo pia uh ahih man in gamdang a tun ciang (a diakdiak gam thumna ah khantawn omna ding hi ta ahih man in) min tatak zong zat huai ahih kei leh, zat nop leh zat theih na ding hunhoih ong pia uh suak hi.\nB. Pawl khatte in amin tatak hinapi in, min neu (no), nickname zang uh hi.\n-Gentehna, a mitatak Thang Tun Pau bang ahih leh Pau No ci-in ama min pen Pau No suak thei ziau hi. Tuabang in min no a zangte in Pauno cilo zaw uh a, minpi dan a suah theih na ding in Pau No ci uh ahih man in amau mipi or min tatak tawh a kilamdangpi khat suak thei hi.\nC. Pawl khat leuleu in amau Christian min koih zang uh a, tua bek zang uh ahih man in a minpi uh zong kiselcip, mansuah dek thei hi. Gentehna, James, Martin etc. Tua bangte diakdiak ah, min khat bek a om, zumpi lam I ciaptehna ah min mal khat bek tawh UN a lute diakdiak in amau min tatak a zat nop khak uh leh or a min a bup in a zat nop khak leh ci-in Min laih theih na ding hun, mun hong pia uh ahi zaw hi.\nD. Pawl khat in min (2) a nei takpih uh ahi hi.\n-Min nih nei pen refugee sung ah ki tawmlo hi. A nei takpi zong ahi uh hi. Tua pen a neutung a kipan akisapna, inn a lawm leh gualte sapna a tuam, sang kah ciang a zat a min uh a tuam cih bang zong hi thei hi. Tua ahih man in tua dan in min nih a neite in gamthumna a tun uh ciang in amau deih min zattheihna ding aki bawlsak pen a lungdam huai mahmah thu ahi hi. Tua hun ciang in ama min nih lak ah a deih zawk ding (primarily name) pen zat theih ahi hi.\nE. A tung a teng ban ah a hang dang tampi om lai hi. Zuau phuak cih zong hi khin pahlo hi cih U Lian thuneite kiang ah I theihna in thukhualna leh amau eima haksatna, a hang om ahihna ong telpih ding uh kisam hi.\n3. Bang hang in min kilaih?\n-Min laihna a nei a diakdiak in gam thumna a tungkhin refugee te sung ah a tung a teng ban ah a thupi mahmah a hang khat om lai hi. Refugee te in I paikhiatna gam (country of origin) pan in laisinna, certificate ngahna leh pilna sinna degree tuamtuam te ah laidal sung ah I minpi mah akizang ahi hi. Tua ahih man in gamthumna a tun ciang in amau experience neihsate, education a neihsate leh certificate tuamtuamte tungtawn in nasep zonna, sangkah zopna ah amau certificate tung a min mah zang nuam uh ahih man leh kisam ahih man in min tatak (official) min neih kik ding akisam ahi hi.\nPermalink Reply by naalianzomi on October 28, 2010 at 3:05am\nHih pen- athupi mahmah khat hi mah ei. keibangbel laih themthum khawng kulsa khol keng. min laih in, abuai tamzaw kei muhsa te ah maw. bangbang gam ah a hi zong min laih aa- abuai pen tam mahmah ta.ahi zong first name leh last name zat dan ei lam tawh ki bang lo in, amau ei thei loh kal khawng aa ong lumletsak thei uh in. tua pen thu khat. min laih se lo in, amai or a nung ah- behmin, khua min khawng hi ziau leh hoih zaw sa ingh. Penglam pen- Ye Ko Ko ih cih leh ih mipih te mahmah in zong thei lo ding hi ven mate:::.:.:


url: =Jalan Masjid India vengsung ah Operasi nasiatak kibawl in mi 409 kiman :: ZOMI DAILY\nposted on 7 August 2017 at 6:59 am Lomkholna: Malaysia, News, Sawltak, World\nMalaysia gamsung ah SEA Games (Southeast Asian Games) kipan kuankuanta ahih manin kumpi thunei te’n Security khauhsak mahmah uhhi. Zanni inzong Federal Police Special Branch te’n “counter-terrorism unit (CTU)” ci’n Kuala Lumpur khuapi sungah Operasi nasia mahmah “Massive Operation” khat nei uhhi.\nTua Operation pen nitaklam 12pm hunpawl in Kuala Lumpur khuasung aom Jalan Masjid India sungteng ah bawl uha, gamdangmi te thusitna nasiatak in bawl uhhi. Hih Jalan Masjid India sungteng ah Passport leh Travel Document atuh “Fake” azang honkhat om cih zakna nei uh ahih manin, Operasi nasiatak in abawl uh cih theSun te’n genkhia hi.\nJalan Masjid India leh akiim apamteng Operasi abawlna panin gamdangmi akigawm in mi 409 mankhia uhhi. Hih gamdangmi tepen gamtuamtuam migilo te, adiakdiak in Syria leh Iraq gamsung aom Militant Group tetawh kizopna omding in ki ummawh cihi.\nAkimankhia lakah atamzaw pen Bangladesh gammi vive hi uh a, tuazom ah Indian leh Pakistan gammi tampen uhhi. Adang tuamtuam ahi Nepal, Indonesia, Myanmar, Oman, Yemen, Uzbekistan, Thailand, Nigeria, Sri Lankan gammi leh Local Malaysian gammi pawlkhatzong kimankhia cihi.\nCity One Towers Condo (condominium) leh ageinai aom Apartment Block teng limsit mahmah uhhi. Work Permit atuh abawlkhia Foreign Sundicate Forgery honkhatzong mukhia uh a, gamdang Passport 49 leh RM54,000 zong Apartment Unit khatpan in mankhia uhhi.\nGamdangmi te omna, innsaapna Apartment Units pawlkhat kongkhak honnuamlo uh ahih manin, kongkhak te kalkhia in lutveve uhhi. Pawlkhat khetawh ataisim zong om uh himahleh thunei te’n akhuanung ah mankhiakik veve uhhi.\nHih Operasi abawlpen “Massive Operation” acih mahbangin Federal police Interpol te bekthamlo, K9 unit, federal reserve unit (FRU), general operations force (GOF), bomb disposal unit, forensics unit and traffic unit assisting the CTU in the joint operation, cihte akipan adang Enforcement units tuamtuam ahi Immigration Department, Atomic Energy Licensing Board (AELB), National Registration Department (NRD) cihte dongin kihel uhhi.\nVideo: 409 foreigners nabbed in large-scale pre-emptive strikes at city centre\nHih Operasi ah makaipi asem ahi CTU principal assistant director Datuk Ayob Khan Mydin Pitchay in agenkhiatna ah apuakkhamthei Radioactive Materials pawlkhat omding in ki ummawh ahih manin Atomic Energy Licensing Board (AELB) tezong kihel in Operation akibawl hi a, abeisa Operasi akibawl te ah Atomic Energy Licensing Board (AELB) te kihel ngeilo uh ahih manin, aki helcilna uh ahihi ci’n genkhia hi.\nSEA Games pawipi anaitawh gamsung daihna leh kilemna aomnading in Massive Operation abawl uh hi a, “leaving no stones unturned” ci’n aneng atawng in sitloh mahmah neikei ung ci’n palik thunei te’n genkhia hi. Akiman mi 409 tepen hoihtak sitcianna neiphalaiding uh a, Travel Documents leh Work Permit kician aneilo te Immigration Department te khutsung ah ki apding cih kiza hi. Sawltak #zomidaily\nPrevious: Indonesia ah phalna omlo in gamsung meihal te thautawh kapkhuan ki piata\nNext: Boeing 777 numei vanlenghawl lakah akum atawmpen Indian gammi Anny Divya


url: =Hamsiat zawding maw; a hoihzaw bawl zawding ~ Dong Mung :: ZOMI DAILY\nHamsiat zawding maw; a hoihzaw bawl zawding ~ Dong Mung\nposted on 2 November 2018 at 9:17 pm Lomkholna: Dongmung, News\nLeitung pen lungkim dingin ngaihsun loin han’ nading, phun nading, hamsiat dingin la ngel hileng, han’ nading, phun nading, hamsiat nading tawh kidimna mun ahi hi.\nAhi zongin hibang bukimlohna tawh kidim leitungah mi thupite in leitung luan’zia tungah lungkim lo leh phun in a hun uh beisak lo uh-a, a hamsiat huai leitungah mite ading na lianpi hong semkhia zaw uh hi.\nTua bang mi tampite sungpan tawmnote khate enleng…\n1). Mark Zukerberg – Lawmta khat thu kizakna hamsa in kihona a haksatna hangin manlang taka thu kizak nading le i sepna, i bawlna pepeuh i lawm le gual, it le ngaihte kiangah olno takin i theihsak theih nadingin Mark in Facebook hong bawlkhia ziau lel a, ama ading le mi tampite adingin thupha lianpi suaksak lel hi.\n2). Jeff Bezos (Jeff Preston Jorgensen) – Leitungah i deih a diakin laibu ahi-a, video khat pepeuh ngah ziauh nading, lei ziauh nading hamsa mahmah kawmkal panin olno takin laibu le video tuamtuamte a kilei theih nadingin Jeff in Amazon.com hong bawlkhia ziau lel a, olno takin van adiakin laibu hoih nonote olno takin kilei thei hi.\n3). Jack Ma – Van khat peuhpeuh i zuak nading ahi zongin, i lei nading ahi zongin hamsa mahmah kawmkal panin van zuak nuamte le van lei nuamte nuamtak le olno takin a kizop theih nadingin Jack Ma in Alibaba Company khat hong pankhia ziau lel a, mite’ olno takin kizom thei lel hi.\n4). Thomas Edison – Inn sung, veng sung, khua sung, gam sung khuamial in a tawmcip kawmkal panin mite in olno takin khua mu henla, sun le zan in nasem in khangto thei ta hen, ci-in Thomas Edision in Meii (Electronic Bulb) hong bawlkhia ziau lel hi.\n5). Alexander Graham Bell – Leitungah kithuzakna hamsa in khua khat le khua khat ahi zongin, gam khat le gam khat ahi zongin, khual gamla a om innkuanpihte tawh thu kiza pahpah zolo kawmkal ah, Alexander Graham Bell in phone hong bawlkhia ziau a, mihingte kizopna le kithuzakna hong ol mahmah in hong manlang mahmah lel hi.\nGengen ni cileng hibang in mi thupi tampitak om lai hi… I thalak ding deihna tawh a tung mi tawmno khatte’ na lianpi sepkhiatte hong gelhkhia ka hi hi.\nTua hi-a, sanggam u le naute aw, leitung paiziate tungah lunggim ding le heh dingin ngaihsun hileng cikmah ciangin lungkim cih i nei ngei kei ding hi.\nA tunga i suahsak mite’ pen ei mah bangin a heh thei, a phun thei, a lungkia thei, a hang gawp thei, leitung le khuahunte a hamsiat gawp thei mihing mah ahi uh hi… Ahi zongin amaute in leitung khuahun paiziate hamsiat le phunsan lo zaw uh-a, ahoihzaw kalsuanna tawh hong mainawt uh ciangin amau ading le midangte adingin na manpha lianpipite hong semkhia uh hi.\nTua ahih manin i minam sung, i pawlpi sung, i kipawlna sung, i khua le tui sung, i u le nau sung le vai bangkimte ah thanemnate hangin a phunphun hilo zaw a, kicinlohnate hamsiat hilo zaw in, ei mahmah in thuhoih thupha i bawlkhiat ding kisam hi.\nTu-in nang le kei zong, hih leitung khuahunte hangin phunphun nawnlo zaw a, leitung ading na lianpi i sepkhiat hun hita hi.\nI hamsiat sangin ahoihzaw bawl sawm ni. HAMSIAT ZAW DING MAW; AHOIHZAW BAWL ZAW DING? Deihsakna lianpi tawh, Dong Mung\nPrevious: Malaysia gamsung ah migilo ngongtatna Terrorism tawh akizom mi 5 kiman\nNext: Mualsangdawn ah Selfie Photo kizaih nupakop kiasuk in sihlawh\nIraq gama IS te ukna Mosul kilakik zonailo napi’n a ukding kituh ~ Thang Khan Lian\nLittle Tikes naupangluai zat huailo ci’n abawlkhia Company te’n Recall bawl ~ ZD\nGaza a uk Hamas te’n amakai thakding uh teelthak ~ TK Lian